
Die  afgelope  jaar  het  ons  by  meer  as  een  ge 
leentheid  tot  die  besef  gekom  dat  sensuu 
nog  met  ons  is,  al  verkeer  ’n  groot  deel  vai 
die  publiek  en  selfs  ’n  klompie  skrywer 
onder  die  indruk  dat  dit  nie  meer  ’n  bedrei 
ging  is  nie.  So  moes  ons  byvoorbeeld  aan 
hoor  hoe  ’n  jong  digter,  Rudolph  Willemse 
by  ’n  simposium  oor  Afrikaans  wat  by  di 
Universiteit  van  die  Witwatersrand  aange 
bied  is  die  stelling  maak  dat  daar  nie  veel  t 
vrees  is  van  sensuur  nie:  die  skrywer  wori 
nie  daardeur  aan  bande  gelê  en  geïnhibee 
nie.  In  dieselfde  gehoor  het  Dan  Roodt  egte 
gesit,  van  wie  twee  publikasies  nog  verbiei 
is,  onder  meer  die  digbundel  Kommas  uit  ’ 
boomzol. 

Sensuur  is  ’n  wesentlike  gevaar  en  gaa: 
deesdae  skuil  onder  verskillende  dekmantel 
wat  nie  altyd  dadelik  herkenbaar  is  nie 
Allereers  is  daar  die  amptelike  publikasiebe 
heerliggaam  wat  die  vrugte  van  sy  arbeii 
gereeld  in  die  Staatskoerant  bekend  maal 
Maar  onlangs  was  daar  ook  gerugte  va 
pre-sensuur  in  die  nuus  in  verband  met  di 
digter  Wessel  Pretorius  se  eerste  prosawerk 
en  die  feitelike  situasie  dat  uitgewer-  en  ge 
meenskapsensuur  onder  andere  die  swai 
skrywer  wat  in  die  inheemse  tale  skryf,  i 
uiters  ongunstige  omstandighede  plaas.  C 
die  geval  toe  Johann  de  Lange  oorreed  is  or 
nie  voort  te  gaan  met  die  skryf  van  ’n  dram 
waarmee  hy  besig  was  nie.  Of  die  keer  to 
hy  deur  die  huidige  Gildevoorsitter  gevra  i 
om  weglatings  aan  te  bring  in  ’n  gedig  wa 
hy  by  ’n  byeenkoms  van  die  Afrikaans 
Skrywersgilde  in  Kaapstad  voorgelees  he 
Mens  sou  kon  voortgaan  om  nog  verskei 
voorbeelde  te  noem. 

Ons  glo  dat  vryheid  van  spraak  en  algemen 
demokratiese  regte  onontbeerlik  is  vir  di 
skrywer,  soos  vir  alle  mense.  Ons  is  daaror 
bekommerd  omdat  die  vryheid  van  di 
Suid-Afrikaanse  skrywer  én  leser  voortdi 
rend  aan  bande  gelê  wórd.  Werke  van  di 
wêreld  se  belangrikste  skrywers  is  nog  steed 
hier  te  lande  verbied,  terwyl  ’n  magdor 
ander  publikasies  van  ons  weerhou  wor 
deur  ’n  sensuurbestel  waar  die  *publiek 
persent  en  die  doeane  en  polisie  gesamentlik  9  i 
persent  van  die  voorleggings  aan  die  Publ 
kasieraad  maak.  Daarbenewens  word  di 
Suid-Afrikaanse  skrywer  onderwerp  aan 
veeltal  beperkende  rnaatreëls  wat  nie  alty 
net  van  owerheidsweë  af  kom  nie.  Vir 
vryer  en  oper  samelewing  is  dit  lankal  nodi 
dat  verandering  moet  plaasvind. 


René  Marais 


“Tagtig  is  great,  no  doubt,  and  Letoit  its  prophet” 

(met  apologie  aan  T.T.  Cloete) 


Ek  strewe  na  ’n  kulturele  omwenteling  om  die  Afrikaner  in  Afrika  te 
vestig  en  die  voortbestaan  van  Afrikaans  in  informele  vorms  te  vestig.’ 

André  Letoit 


René  Marais 

(Foto:  A.A.  Kock,  RGN) 


“André  Letoit,  vroeër  en  soms  nog  André  le  Roux  du  Toit,  Koos 
tussen  my  vriende  in  die  Konserwatiewe  Party  wie  ek  deesdae  nie 
meer  groet  op  straat  nie”2  is  vandag  een  van  die  kleurrykste  en  in- 
teressantste  figure  in  die  Afrikaanse  letterkunde.  Hy  is  digter, 
skrywer  van  kortverhale  en  romans,  het  al  gedigte,  kortverhale,  ar- 
tikels  en  briewe  in  bykans  al  die  belangrike  én  bykans  onbekende 
literêre  tydskrifte  in  Suid-Afrika  gepubliseer,  hy  skryf  briewe  aan 
koerante,  hy  is  aan  Jan  Alleman  bekend  as  skrywer  van  gewilde 
lekkerleesverhale  (waarvan  daar  in  1982  ’n  bundel  verskyn  het), 
hy  is  Tagtiger,  redakteur  van  ’n  eie  little  magazine,  Die  “Tagtiger”, 
en  hy  is  deesdae  ook  uitgewer.  Daar  het  reeds  twee  bundels  poësie 
van  Letoit  verskyn,  Brekfis  met  vier,  in  geselskap  van  drie  ander 
jong  digters,  en  ’n  solobundel,  suburbia.  Ek  wil  graag  sy  poësie 
nader  toelig  en  aan  die  hand  daarvan  ook  sy  skrywerskap  in  die  al- 
gemeen  in  oënskou  neem.  Aangesien  ek  my  egter  tot  ’n  artikel  van 
beskaafde  omvang  moet  beperk,  sal  sommige  aspekte  van  Letoit  se 
werk  slegs  kortliks  bespreek  kan  word. 

In  die  gedig  “ipv  voortdurend”  uit  suburbia  veroorloof  Letoit  hom 
om  “iets  persoonliks”  van  homself  mee  te  deel:  hy  word  “  ’n  digter 
wat  tussen  die  reëls  van  sy  eie  gedig  uitklim/met  ’n  coca-cola- 
hoedjie  op  sy  kop”  en  dan  allerlei  omtrent  homself  meedeel,  soos 
dat  hy  ook  migraine  kry,  braaivleise  bywoon  en  melktert  saam  met 
sy  vriende  eet.  Dan  sê  hy  egter:  “daar  is  niks  spesiaals  aan  my  nie, 
vriende/behalwe  dat  ek  van  woorde  leef ’.  Ek  glo  dat  dit  van  min 
woordkunstenaars  so  waar  is  soos  van  Letoit:  hy  verdien  dan  ook 
letterlik  sy  brood  deur  middel  van  sy  skryfwerk. 

André  le  Roux  du  Toit  is  op  5  November  1954  (Guy  Fawkes-dag) 
in  Kaapstad  gebore  en  het  sy  hoërskoolopleiding  in  Pretoria  vol- 
tooi.  Hy  het  aan  verskeie  universiteite  gestudeer  sonder  om  sy  BA 
te  voltooi.  Sy  huidige  beroep  is  “vryskutskilder  en  -skrywer”,  maar 
hy  het  al  by  plekke  soos  Sanlam,  Barclays  Bank,  die  Miracle 


Centre,  Hoofstadpers,  die  Brandweer  (hy  is  ’n  Gekwalifiseerde 
Junior  Brandweerman) ,  die  Departement  van  Gesondheid,  Pizza- 
land,  Golden  Products,  Kentucky  Fried  Chicken  en  NG  Kerk-uit- 
gewers  gewerk.3  Hy  het  hom  in  die  Kaap  gaan  vestig.  Sy  eerste 
manuskrip  poësie  is  egter  in  Pretoria  saamgestel.  Hy  het  hierdie 
manuskrip,  Ontbyt  met  hoendervleis ,  aan  Ensovoort  geskenk  en  skryf  in 
’n  meegaande,  ongedateerde  brief  aan  die  tydskrif  soos  volg  daar- 
oor:  “Genoemde  manuskrip,  Ontbyt  met  hoendervleis ,  het  ek  saamge- 
stel  tydens  my  laaste  maande  van  ballingskap  in  Pretoria.  Dit  was 
nadat  ek  al  vir  sowat  sewe  jaar  sonder  sukses  probeer  het  om  dáár 
’n  kulturele  revolusie  aan  die  gang  te  kry.  Die  manuskrip  is  dus  ’n 
wanhoopskreet  .  .  .  Genoemde  manuskrip  is  vir  my  baie  belangrik 
en  nostalgies  en  ek  voel  dis  die  beste  manuskrip  van  my  lewe 
hoewel  die  uitgewers  nie  hou  van  die  sintaksis  en  die  tekeninge  en 
die  kolle  waar  ek  ontbytkos  gemors  het  nie.  Ek  weier  nog  sover  om 
dit  met  enige  wysigings  te  laat  aanvaar  vir  publikasie.” 

Ten  einde  in  die  Kaap  liggaam  en  siel  aanmekaar  te  hou,4  het 
Letoit  pot-boilers  vir  Huisgenoot  begin  skryf  en  sedert  1980  groot 
sukses  daarmee  behaal.  In  ’n  essay  getiteld  “Ek,  Onsself,  Die  Hele 
Spul  (die  eerste  litirêre  essay  deur  ’n  proefbuisbaba  ooit)”  aan 
Tydskrif  vir  Letterkunde 5  plaas  Letoit  dié  verhale  soos  volg  in  per- 
spektief:  “My  stories  vir  die  Huisgenoot  is  in  ’n  mate  ’n  kompromie 
en  ’n  afwyking  van  Tagtig,  eerstens  om  ekonomiese  redes,  twee- 
dens  ook  omdat  ek  die  laaste  tyd  my  verstand  begin  kry  het  en 
besef  het  dat  ek  as  skrywer  nie  alleen  my  vervreemding  hoef  uit  te 
spel  nie,  ek  kan  ook  my  deel  bydra  tot  die  skep  van  ’n  gawer 
leefwêreld  vir  die  geslagte  Afrikaanse  kinders  wat  ná  my  kom.  Deel 
daarvan  behels  die  skryf  van  ontspanningslektuur  wat  tredhou 
met  veranderde  omstandighede  in  Suid-Afrika,  jeugverhale  in  die 
nuwe  idioom  (Topsy  Smith  sal  nie  vir  altyd  leefnie,  en  Mnr.  Rous- 
seau  se  toekomsvoorspellings  sal  binnekort  vir  Fritz  Deelman  in 
die  steek  laat).”6 

Brekfis  met  vier  verskyn  in  1981  by  Uitgewery  Skoppensboer  in 
Bellville.  Dis  ’n  uitgewery  wat  deur  Etienne  van  Heerden  en  Louis 
Serfontein  gestig  is,  “gebore  uit  ’n  behoefte  aan  ’n  skrywergerigte 
uitgewery  .  .  .  Skoppensboer  plaas  skrywersbelang  bó  uitge- 
wersbelang,  publiseer  ’n  goedkoper  boek,  betaal  ’n  groter  outeurs- 
fooi,  en  gee  aan  die  jong  skrywer  meer  seggenskap  in  die  besluit 
om  uit  te  gee  al  dan  nie.”8  Brekfis  met  vier  is  ’n  poësiebundel  waarin 
André  le  Roux  du  Toit,  Daniel  Hugo,  Peter  Snyders  en  Etienne 
van  Heerden  saam  debuteer.  Letoit  (oftewel  dan  Le  Roux  du  Toit, 
soos  hy  op  daardie  stadium  nog  bekend  gestaan  het)  se  negetal 
verse  is  goed  geskryf  en  afgerond  en  verseker  hom  van  ’n  sterk 
debuut.  Die  drie  hooftemas  waaroor  die  gedigte  handel,  is  liefde, 
religie  en  skrywerskap,  terwyl  rassepolitiek  ook  in  “Laaglied”,  wat 
’n  toespeling  op  Salomo  se  Hooglied  is,  betrek  word.  Die  gedig 
“Ek  dood”,  een  van  die  treffendste  gedigte  uit  die  nege,  handel  oor 
God  se  liefde.  Nadat  die  gestorwene  sy  bestaansbesonderhede  en 
geloofsoortuigings  “op  pienk  vorm  drievoud”  ingevul  en  Petrus  dit 
bestudeer  het,  word  die  hemelhek  oopgesluit:  “gaan  maar  binne/ 
god  nie  godsdienstig/god  liefde”.  Hierdie  drie  versreëls  verwoord 
’n  opvatting  wat  dikwels  sentraal  staan  in  Letoit  se  religieuse  ge- 
digte:  God  is  liefde,  nie  dogma  nie. 

Straatkafees  kom  telkens  in  Letoit  se  poësie  voor  en  in  “Nagkafee” 
bestempel  die  digter  sy  woorde  as  “kafees  wat  donker  koek  ver- 
koop”.  In  ’n  onderhoud  wat  Etienne  van  Heerden  in  die  winter 
van  1978  met  Letoit  gevoer  het,  stel  hy  die  volgende  vraag  aan 
Letoit:9 

“ Van  Heerden'.  ‘U  voorliefde  vir  straatkafees,  wat  in  byna  elke  gedig 
opduik  ( Letoit  lag)  .  .  .  ’n  baie  bekende  kritikus  het  eendag  vir  my 
gesê,  verwysende  na  u  alreeds  verskene  sewe  digbundels  .  .  .’ 
(Letoit  bars  uit  van  die  lag)111 

Van  Heerden:  ‘Waarom  lág  u  indien  ek  praat  van  u  poësie?  Hy’t  vir 
my  gesê  dat  hy  dink  dat  dit  ’n  effens  romantiese  verbintenis  het  met  die 
avant-garde  bewegings  in  Frankryk  .  .  .  jare  gelede,  aan  die 
begin  van  hierdie  eeu,  ook  waar  natuurlik  die  eksistensialisme  sy 
beslag  gekry  het  in  die  kafees,  die  straatkafees  .  .  .  Kan  u  vir  my  sê 
waarom  is  u  lief  vir  Wimpy  Bars  en  sulke  dinge?’ 

Letoit:  ‘Nie  Wimpy  Bars  nie.’ 

Van  Heerden:  ‘Wat  dan?  En  waarom?’ 

Letoit:  ‘Wimpy  Bars  is  uit!  .  .  .  Maar  .  .  .  kyk,  ’n  mens  se  omge- 
wing,  soos  jou  kamer,  is  vir  ’n  mens  baie  belangrik  .  .  .  en  vir  die 
neëntiende  en  twintigste  eeu  is  straatkafees  net  so  belangrik  soos 
grotte  met  muur  .  .  e  .  .  .  skilderye  was  vir  die,  vir  die  oermense 

Van  Heerden:  ‘Fantasties!’ 

Letoit:  ‘.  .  .  in  die  sin  dat  die  impressionistiese  skilderkunsbeweging 
het  sy  beslag  gekry  in  straatkafeebesprekings  laat  in  die  nag  .  .  .  en 
so  ook  die  ander  bewegings  wat  jy  genoem  het,  waar  ek  is,  ek  .  .  . 
ek  is  nie  op  hoogte  van  .  .  .  van  hulle  almal  nie.’  ”  Vir  Letoit  is  die 
straatkafee  dus  ’n  plek  wat  dien  as  stimulus  vir  die  kunstenaar,  ’n 
plek  waar  nuwe  dinge  gebore  en  beredeneer  word.  Sulke  dinge  wys 
duidelik  hoe  die  leefwêreld  van  die  hedendaagse  kunstenaar  ver- 
ander  het  ten  opsigte  van  dié  van  vroeër  Suid-Afrikaanse  kunste- 
naars  soos,  sê  maar,  die  Dertigers.  Hierdie  onderwerp  kom  later 
weer  ter  sprake. 

Gedurende  1981  besluit  Letoit  om  sy  eie  naam,  André  le  Roux  du 
Toit,  nie  langer  as  skrywersnaam  te  gebruik  nie.  Hy  stel  dit  soos 
volg  in  ’n  brief  aan  Ensovoort,  gedateer  “±  8.9.81”:  “Om  verwar- 
ring  met  André  le  Roux  uit  te  skakel  gaan  ek  vir  skryfdoeleindes 
my  van  verander  na  Letoit.  Dis  ’n  skiet  op  Etienne  Leroux  en  die 
hele  boksemdais.” 

Letoit  se  eerste  (en  tot  dusver  enigste)  solodigbundel  verskyn  ge- 
durende  1981  by  Perskor  in  Johannesburg.  Die  titel  daarvan  is  sub- 
urbia  en  dié  bundel  is  in  verskeie  opsigte  nie  so  afgerond  soos  Brek- 
jis  met  vier  nie.  Perskor  het  weer  eens  hul  gewone  kwota  set-  en 
spelfoute  gemaak' 1  en  myns  insiens  is  die  gedigte  wat  ingesluit  is  in 
dié  bundel  nie  so  oordeelkundig  en  streng  gekeur  soos  dié  wat  in 
Brekfis  verskyn  het  nie.  Letoit  het  ’n  groot  aantal  baie  vroeë  ge- 
digte  ingesluit  (“bondel”  is  reeds  in  Augustus  1972  geskryf  en  het 
oënskynlik  geen  wysigings  ondergaan  nie  ( suburbia ),  terwyl  ’n 
gedig  soos  “die  sandaalmaker”  al  in  die  manuskrip  Onlbyt  met  hoen- 
dervleis  opgeneem  was).  Hierdie  vroeë  gedigte  toon  dikwels  ’n  na- 
ïwiteit  en  onbeholpenheid  ten  opsigte  van  verstegniek  wat  nie  in 
die  later  verse  aanwesig  is  nie.  Die  vroeë  gedigte  is,  om  Letoit  se 
eie  woorde  ten  opsigte  van  Johan  van  Wyk  se  eerste  twee  digbun- 
dels  aan  te  haal,  “vingeroefeninge”12  wat  tóg  ietwat  afbreuk  doen 
aan  suburbia.  Ek  dink  aan  gedigte  soos  “diagnose”,  meer  spesifiek 
die  versreëls  “hierdie  groot  half-bewuste  seer/van  ek-wees,/hierdie 
niks-wees,/hierdie  foltering  sonder  bewussyn”,  die  geyke  tipogra- 
fiese  truuk  in  “bondel”  (die  persona  klim,  maar  die  versreëls  loop 
skuins  na  benede),  die  selfbejammering  in  “  ’n  lewe  sonder 
vriende”:  “dan  is  dít  my  lot:/’n  lewe  sonder  vriende/of  stemme 
wat  verstaan”  —  dit  herinner  nogal  sterk  aan  die  sentimente  van 
Goethe  se  karakter  Werther  in  Die  Leiden  des  jungen  Werthers,  wat  so 
’n  vlaag  selfmoorde  onder  die  leserspubliek  tot  gevolg  gehad  het, 
en  waarvan  Goethe  later  gesê  het  dat  hy  nooit  die  boek  sou  geskryf 
het  indien  hy  geweet  het  dat  dit  só  ’n  uitwerking  sou  hê  nie.  Vers- 
tegniese  swakhede  behels  ook  onder  andere  die  toevoeging  van  ’n 
oorekspliserende  naskrif  tot  die  gedig  “groei”.  Ofskoon  Letoit  hom 
al  meermale  skriftelik  oor  Tagtig  as  “beweging”  uitgelaat  het,  ver- 
swak  die  toevoeging  van  vroeë  gedigte  tot  suburbia  die  Tagtiger- 
inslag  van  die  bundel. 

Namate  ek  meer  te  wete  kom  van  die  eienaardige  en  meermale  toe- 
vallige  wyses  waarop  bundels  soms  aan  hul  titels  kom,  raak  ek  al 
huiweriger  om  my  oor  ’n  bundeltitel  uit  te  spreek.  Maar  ongeag 
van  die  manier  waarop  die  digter  aan  sy  bundeltitel  kom,  glo  ek 
dat  die  titel  tog  sinvol  ten  opsigte  van  die  bundelinhoud  of-kon- 
teks  moet  wees,  sonder  om  te  impliseer  dat  elke  bundel  noodwen- 
dig  ’n  eenheidsbundel  soos  Komas  uit  ’n  bamboesstok  moet  wees  ten 
einde  as  ’n  goeie  bundel  beskou  te  kan  word.  Letoit  het  nie  self  die 
titel  suburbia  gekies  nie.  Hy  het,  op  Perskor  se  aanvraag,  ’n  kortlys 
met  moontlike  titels  aan  hulle  gestuur  en  die  keuse  aan  die  uit- 


gewer  oorgelaat.  Hulle  het  op  ’n  gedeelte  van  ’n  voorgestelde  tite 
besluit:  suburbia.  Wanneer  mens  egter  na  die  bundelinhoud  kyl 
met  die  titel  in  gedagte  wonder  jy  tog  of  dit  die  beste  keuse  wasj 
Die  Oxford  Advanced  Learner’s  Dictionary  of  Current  English 1  ‘‘  gee  di<  j 
volgende  verklarings  ten  opsigte  van  die  woord  “suburb”:  “out  j 
lying  residential  district  of  a  town  or  city”  en,  met  die  negatiew  j 
konnotasie  wat  ook  in  Afrikaans  inslag  gevind  het,  “having  th< , 
good  qualities  of  neither  town  nor  country  people”.  Ek  koi 
slegs  agt  gedigte  vind  waarin  daar  betreklik  duidelike  verwysing 
na  ’n  stadswêreld  is.  Van  hierdie  agt  gedigte  gee  “grom”  die  dui 
delikste  voorstelling  van  die  ontluistering  van  die  stad  en  stede 
linge:  “die  stad  is  in  die  nag  gehul/en  sterre  blom  een-vir-een  oo] 
soos  moeë  hoerhuise”.  In  die  meeste  ander  gedigte  kan  die  miliei ' 
óf  stedelik  óf  landelik  wees  en  is  dit  dikwels  ook  nie  eens  so  belang  j 
rik  nie.  Die  titel  kan  egter  ook  na  die  reeds  gestereotipeerde  opvat 
ting  van  ’n  saai,  onopwindende,  “gemiddelde”  voorstadbestaai 
verwys:  ’n  werker  wat  sy  “hele  lewe  lank  stadig  oud  .  . 
word/agter  ’n  lessenaar  met  ’n  afgekoude  pen”  (“in  en  uit”) 
mense  wat  “voor  die  fliek  ontmoet”  (“visserman”)  en  ’n  lewe  waa 
“alles  gaan  om  skreeuende  bybies/en  kombuiskaste  wat  piep’ 
(“elegie  vir  my  toekomstige  vrou”).  Aan  die  ander  kant  is  die  ro 
mantiese  idille  ook  goed  verteenwoordig  in  suburbia,  byvoorbeeh ' 
in  “daar  is  rus  in  die  bome”  waar  vloerplanke  monoloë  voer  onde  ' 
die  bed,  of  in  die  gewelhuisie/wit  afdophuisie  in  die  gedig  “flo  j 
rauna”,  waarin  die  milieu  landelik  is. 

Die  gedigte  in  suburbia  kan,  soos  in  Brekfis  met  vier,  in  drie  tematiesd 
kategorieë  verdeel  word:  gedigte  oor  skrywerskap  (kunsteoreties  I 
gedigte),  wat  die  grootste  kategorie  verteenwoordig,  gedigte  oo  | 
die  liefde  en  gedigte  met  ’n  religieuse  inslag.  Volgens  die  boekaan  ( 
kondiging  wat  in  drie  Afrikaanse  koerante  verskyn  het,  is  “di 
deurlopende  motief  in  die  digbundel  .  .  .  ’n  paniese  eensaam 
heid”.  4  Daar  is  wel  sprake  van  isolasie  (bv.  in  “diagnose”),  vai 
alleenwees  (“elegie”),  van  verlange  (“iets”  en  “om  jou  weer  t  : 
sien”),  van  pogings  om  te  kommunikeer  (“die  steen  wat  die  bouer 
gefloemie  het”),  van  soeke  (“dan  dra  ons  ons  tone”)  en  van  onver 
genoegdheid  met  die  lewe  en  die  mens  (“gebed  vir  my  pleeg , 
moeder”  en  veral  “grom”),  maar  nie  van  ’n  paniese  eensaamheh  \ 
nie. 

Die  religieuse  gedigte  in  suburbia  getuig  van  ’n  kinderlike,  opregt 
ingesteldheid  (“jesus  wat  my/kom  haal”  uit  “elegie”),  ’n  sienin; 
van  Christus  as  ’n  God  wat  tred  hou  met  die  wêreld  van  vandag,  i 
teenstelling  met  die  onaanpasbaarheid  van  die  sinode  (“( 
GOD/sê  die  kerkvaders  in  hulpelose  gewring/dit  is  die  einde  va 
ons  sinode-geding/teen  alles  wat  gekleurd  en  engels/  is;  kvk  da 
oom  henning  hy  dra  wragtag  DENIM!”  —  “dan  kom  jesu 
weer”).  Die  persona  wil  hom  van  die  kerk  distansieer:  “ek  wil  gO' 
leer  ken/maar  ek  wil  nie  kerk  toe  gaan  nie”  (“in  en  uit”). 

Die  gedigte  oor  die  liefde  dek  ’n  hele  spektrum  emosies  wat  wisse  | 
van  romantiek  (“ek  wil  vir  jou  my  lewe  gee/in  die  wit  afdophuisi 
van  my  hart”  —  p.  37),  verlange  “om  jou  weer  vas  te  hou”  (p.  5  j 
—  ’n  swakkerige  gedig)  en  “om  jou  weer  te  sien”  (p.  51),  ’n  Hooe 
liedliefde  wat  sê  “hoe  fyn,  hoe  mooi,  hoe  onverwags,/hoe  bruin  e 
liefies  is  jou  tone  nie”  (p.  47)  tot  ontnugtering  met  die  huwelik  (p  1 
34),  “  ’n  horde  innige  (en  vlugtige)  ontvlugtings”  (p.  41 ),  prostitc 
sie  (p.  39)  en  ’n  ontluistering  van  seksuele  liefde  as  verbruikersart: 
kel:  “eros  het  op  skilderye  blink  boudjies  en  krulhare/en  ondeund 
ogies.  maar  in  werklikheid  is  hy  ’n  steekvlieg/wat  optree  as  orgie 
bevelvoerder/in  hierdie  dekadente  asemspelagtige  vergrypery/n 
niks.  ons  ontklee  mekaar  platonies/en  suig  ons  restaurant-stroo 
tjies/met  al  die  bottergeklopte  waansin/van  ‘n  twintigste-eeuse  gc 
rillaspesie”  (“grom”).  Die  liefdesgedigte  is  van  wisselende  gehalt< 
Charles  Malan  maak  in  sy  resensie  van  suburbia  in  Die  Volksblad 
die  volgende  stelling:  “Die  hedonistiese  wêreld  van  di 
verbruikersgemeenskap  .  .  .  word  afgewissel  met  gedigte  oor  di 
liefde  en  die  ‘eksistensie’  wat  wel  meestal  parodiërend  van  aard  i: 
maar  dikwels  aan  die  soetlik-sentimentele  grens.”  ’n  Gedig  soc 
“pieke”  is  myns  insiens  swak  omdat  dit  ondeurdag  en  gevolgli 
onsinnig  is:  hoe  kan  die  persona  byvoorbeeld  “  ’n/oomblik  stil  hc 
risontaal  afsydig”  staan?  (Dít  benewens  die  feit  dat  Letoit  in  di 
tweede  strofe  gebruik  maak  van  wat  André  P.  Brink  die  “erc 
wurmpatroon”  noem  en  reël  21  op  ’n  niksseggende  woord  soc 
“  ’n”  laat  eindig!)  Ek  glo  egter  dat  genoemde  en  soortgelyke  vooi 
beelde  in  suburbia  eerder  aan  swak  verstegniek  as  aan  ’n  sentimer 
tele  instelling  by  die  digter  toegeskryf  moet  word  en  ek  wil  m 


4 


skaar  by  André  P.  Brink  wat  sê:  .  .  die  bekoorlikheid  van  (Letoit 
se)  beste  verse  lê  juis  daarin  dat  hier  eintlik  ’n  romantikus  aan  die 
woord  is:  iemand  wat  die  vulgêre  alledaagsheid  déúrkyk  om  daar- 
ágter  die  sinryke  of  blywende  te  soek”.16  Hierdie  romantiese  inge- 
steldheid  van  Letoit  kom  ook  in  sy  kortverhale  na  vore  (veral  in  sy 
Huisgenoot-  en  .SVznV-verhale)  en  sy  persoonlike  korrespondensie  ver- 
raai  dit  ook.  Brink  sê  verder  dat  “van  die  liefdesgedigte  in  die 
bundel  ook  onder  die  mees  geslaagdes”17  is  en  noem  “elegie”  en 
“as  is  verbrande  sigarette”  as  voorbeeld  van  geslaagde  gedigte. 

Die  grootste  corpus  gedigte  in  suburbia  handel  oor  skrywerskap 
en/of  betrek  minstens  aspekte  daarvan.  Daar  word  selfs  opgesit  om 
die  literatuur,  soos  dit  in  “kersvashou”  gestel  word.  Die  persona  sê 
van  sy  meisie:  “jy  is  my  jane  eerie”  (’n  toespeling  op  Charlotte 
Brontë  se  Jane  Eyre ?)  en  boeke  en  musiek  speel  ’n  belangrike  rol  in 
sy  hofmakery:  “ek  leen  my  balzacs  uit  vir  jou/en  open  jou  met 
mendelsohn”.  In  “elegie”  praat  hy  met  Karen  oor  die  “nuwe  boek 
van  watsenaam”,  in  “portret  van  ’n  dame”  gesels  hy  en  sy  meisie 
“oor  toasted  cheese  en  croissants/by  lady  annabels/.  .  .  oor  de 
saint-exupéry  se  little  prince”.18  In  “florauna”  wil  die  persona  vir 
sy  liefling  “boekrakke  met  sartre”  gee.  Die  skeppende  woord  word 
ook  ingespan  in  die  hofmakery:  “my  meisie-vriendin/ek  sal  gou  vir 
jou  ’n  gedig  maak/ek  sal  hom  vir  jou  raam  met  my  mooi  voordrag- 
stem/sodat  jy  vanaand  daarvan  kan  droom”  (“my  meisie-vrien- 
din”).  Woorde  het  egter  nie  altyd  die  gewenste  uitwerking  nie.  In 
“ek  het  vir  jou  die  barok-woorde”  stuur  hy  dié  woorde  van  sy 
liefde  aan  sy  beminde/vriendin  in  die  hoop  dat  sy  hom  “agter  (sy) 
diep  rimpels  kon  sien  bid”,  maar  die  geliefde  het  dit  nie  begryp 
nie,  want  “jy  het  teruggeskryf/en  gesê  jou  skoonsuster  is  verloof/en 
jy  het  al  klaar  jou  salaris  geblaas/en  dit  het  lanklaas  gereën”. 

Daar  is  selfs  twee  verwysings  na  die  leesgewoontes  van  Jan  Alle- 
man.  In  die  vers  “aan  john  lennon”  word  vertel  van  Lennon  se 
“fan’s  (wat)  .  .  .  bybies  grootmaak  en  reader’s  digest  lees”,  en  in 
“in  en  uit”  sê  die  persona:  “ek  wil  nooit  middeljarig  seniel/in  my 
onderbroek  sit  en  koerantlees  nie”. 

Letoit  betrek  die  “gevormde  literatuur”  in  “regte  boeretuintjie”, 
’n  parodie  op  Opperman  se  gedig  “Sproeireën”,  en  die  titel  “epi- 
loog  om  ’n  bamboesstok”  verwys  kennelik  na  Komas  uit  ’n  bamboes- 
stok  (dus  is  Opperman  waarskynlik  die  spreker  in  dié  gedig,  in  ge- 
sprek  met  ’n  tydgenootlike  digter).  Die  gedig  “brise  marine”  her- 
inner  sterk  aan  die  Middelnederlandse  verhaal  De  reis  van  Sente 
Brandane} 9  waarop  Opperman  sy  Brandaan- siklus  gebaseer  het, 
ofskoon  Letoit  na  Bartholomeus  Dias  verwys.  Letoit  noem  ook 
sekere  digters  by  die  naam  in  suburbia:  Etienne  van  Heerden  in 
“my  testament”,  W.E.G.  Louw  in  “gebed  vir  w.e.g.  louw”  en 
Breyten  Breytenbach  in  “breyten  se  wiel”  (waarskynlik  na  aanlei- 
ding  van  Breytenbach  se  gedig  “Vleiswiel”  uit  Die  huis  van  die 
dowe).  Dit  sou  seker  nie  verregaande  wees  om  hierdie  verwysings 
te  sien  as  erkenning  in  ’n  mindere  of  meerdere  mate  van  skatplig- 
tigheid  jeens  dié  digters  nie. 

Letoit  se  siening  van  skrywerskap  kom  in  ’n  hele  paar  kunsteore- 
tiese  gedigte  ter  sprake.  In  “diagnose”  sien  hy  sy  digterskap  as  ’n 
gevolg  van  skisofrenie:  “hierdie  onchristelike  dog  hoogs  kreatiewe 
verwarring/as  gevolg  van/een  of  ander  chemiese  wanbalans  in  die 
brein”.  Die  bedryfvan  die  digter  word  gesien  as  iets  wat  vereensa- 
ming  veroorsaak:  “ek  skryf  my  gedigte,  geïsoleerd/en  sit  stil  in  vol 
vertrekke”;  hy  kom  saans  alleen  in  sy  kamertjie  en  kommunikeer 
“met  die  geeste  in  my  klerekas”.  Ofskoon  die  poësie  dan  klaar- 
blyklik  vereensaming  in  die  hand  werk,  mag  poësie  nie  “alleen 
staan”  nie.  In  “art  for  art’s  sake”  stel  Letoit  dit  ondubbelsinnig 
dat  poësie  wat  “agter  eie  grense/sonder  enige  relevansie  met  buur- 
state/homself  abstrak  verheerlik”  nooit  volkspoësie,  volksbesit,  sal 
word  nie.  Vir  hom  moet  poësie  “pretensieloos”  wees  en  hom  met 
die  alledaagse  besig  hou  ten  einde  “viriel  (te  kan)  regopstaan”. 

In  “brise  marine”  word  die  kragdadige  uitwerking  van  poësie  op 
bykans  apokaliptiese  wyse  beskryf.  Die  digter  was  by  sy  lessenaar 
besig  “om  strofes  en  rymklanke  uit  te  ryg”  toe  ’n  geweldige  wind 
opkom  en  hom,  soos  Bartholomeus  Dias,  tot  “wêreldvaarder” 
maak: 

“my  tafel  het  ’n  dek  geword 
ek  het  vergeefs  aan  die  kante  daarvan  vasgeklou 
(en  seesiek  my  kots  probeer  weerhou) 
terwyl  my  hele  wêreld  begin  kantel 


al  my  strofes  het  verdeel  in  woorde 
en  in  matrose  verander;” 

hy  stuur  sy  verse  “onder  maan  en  suiderkruis/na  waar  halfvergete 
strande  wag”  en  dan  gebeur  die  wonder: 

“die  wit  spoor  strek  soos  ’n  senuwee 
en  voor  my  kloof  die  see  in  twee.”20 

Hy  leef,  synde  ’n  digter,  van  woorde  (“ipv  voortdurend”)  en 
strewe  daarna  “om  beter  verse  uit  te  vind/uitgekap  in  Chartres- 
klip/soos  bitter  angels  in  die  wind”21,  met  ander  woorde,  om 
steeds  sy  kuns  te  verfyn  en  sy  ambag  te  vervolmaak. 

Letoit  sien  gedigte  as  ’n  wyse  van  voortplanting  (“dan  dra  ons  ons 
tone”),  en  “lank  leef  die  afrikaanse  literatuur”,  sê  die  ou  digter 
aan  sy  vriend  (“epiloog  om  ’n  bamboesstok”).  Húlle  gedigte  het 
wasdom  bereik  en  pryk  in  skoolbloemlesings  “as  ewige  monumen- 
te/vir  die  eerste  teelvaders/van  die  afrikaanse  literatuur,  ons.”  Die 
slotstrofe  relativeer  hierdie  stelling  egter  tot  satire  aan  die  kant  van 
Letoit:  “mag  dit  jare  duur/voor  die  kewers  uit  afrika/met  hulle  wit 
tande/’n  pad  dwarsdeur/ons  ou  grafte  skuur!”  Manuskripte  is  ver- 
ganklik:  hoe  digters  ook  droom  en  werk,  hul  bly  maar  “digters  wat 
by  lamplig/verse  bou  met  sjinese  rysstokkies”-2  en  weet:  “die  niks 
(sal)  gate  deur  al  ons  manuskripte  vreet”  (“ek  het  altoos”).  Wat 
sien  Letoit  dus  as  sy  nalatenskap  ten  opsigte  van  die  poësie?  In  die 
openingsgedig,  “my  testament”,  bepaal  hy  sy  nalatenskap  soos 
volg: 

“aan  etienne  bemaak  ek  my  antieke  tikmasjien 
om  te  kyk  of  hy  nie  dán  tog 
’n  digbundel  gepubliseer  kan  kry  nie” 
en  sy  gedigte  bemaak  hy  aan  sy  oorlede  oupa: 

“hy  kan  in  die  hemel  sit  en  hulle  lees 

en  suggesties  deursmokkel  na  my  toe  aan  die  oorkant”23 

Letoit  se  poësie  word  (in  die  beste  gedigte)  gekenmerk  deur  spon- 
taneïteit  en  die  gebruik  van  onpretensieuse  spreektaal-Afrikaans 
—  in  teenstelling  met  die  taalgebruik  van  iemand  soos  Casper 
Schmidt.  Só  klink  die  slotstrofe  van  “eksistensie”:  “ek  dra  dus  ’n 
baard/waarin  die  sterre  soos  vetdruppels  verdwaal/en  lees  snags 
boeke  oor  okkultisme/geskryf  deur  sewentiende-eeuse  pries- 
ters/maar  ek  wens  tog  jy  was  hier/om  die  geeste  van  my  ruite  weg 
te  hou”.  Die  gedig  “ek  het  altoos”  is  eweneens  ’n  goeie  voorbeeld 
van  raakvat-Afrikaans:  “ek  het  altoos  ’n  paar  goeie  rocqueforts 
in  my  yskas  gehou/vir  al  my  brood-en-botter-vriende  as  hulle  kom 
kuier”. 

suburbia  is  nie  ’n  verstegnies  eksperimentele  bundel  of  ’n  bundel 
wat  beduidende  tematiese  vernuwing  bring  nie:  dis  nie  ’n  bundel 
wat,  soos  Theunis  Engelbrecht  se  ’n  gedig  is  so  onskuldig  soos  ’n  eier, 
opvallend  ánders  is  nie.2+  Die  aard  van  die  werk  in  suburbia  verskil 
selfs  heeltemal  van  die  aard  van  Letoit  se  werk  in  Die  “Tagtiger”. 
Daar  ís  egter  enkele  “eksperimente”  in  suburbia,  en  wel  taaleksperi- 
mente.  In  die  gedig  “die  steen  wat  die  bouers  gefloemie  het”  maak 
Letoit  op  so  ’n  natuurlike  manier  van  neologismes  gebruik  dat 
mens  dié  woorde  onwillekeurig  in  ’n  woordeboek  wil  gaan  naslaan 
omdat  hulle  aandoen  as  woorde  waarvan  jy  bloot  die  betekenis  nie 
ken  nie.  Die  digters  wat  glo  dat  neologismes  noodwendig  in  ’n  se- 
manties  duistere  konteks  geplaas  moet  word,  kan  gerus  hier  van 
Letoit  kom  leer.  In  “ipv  voortdurend”  maak  Letoit  nie  van  neolo- 
gismes  gebruik  nie,  maar  bou  hy  verskillende  semantiese  moont- 
likhede  in  deur  alternatiewe  aan  die  leser  te  gee  en  die  keuse  aan 
hom  oor  te  laat.  Dit  is  in  werklikheid  ’n  laaggedig  soos  dié  wat 
deur  Opperman  mode  gemaak  is,  met  as  verskil  dat  die  tweede 
“laag”  of  betekenismoontlikheid  of  toepassing  nie  geïmpliseer 
word  nie,  maar  pertinent  in  soveel  woorde  gegéé  word.  Ek  illustreer 
dit  aan  die  hand  van  reëls  vier  en  vyf,  maar  haal  net  eers  die  eerste 
strofe  in  die  geheel  aan: 

“ipv  voortdurend  abstraksies  te  para/od(i)eer 

en  sedelessies  in  naghempies  te  klee 

soos  die  x  van  xmas 

wat  homself  (tot  ’n)  gelyk(enis)  maak 

met/vir  alle  huigelende/weifelende  sondaars/kerkmense 

en  so  doende  satan  met  ’n  slap  riem  vang” 

As  die  leser  die  bystellings  in  reël  vier  verontagsaam,  lees  dit  soos 
volg: 

“wat  homself  gelyk  maak”. 

Neem  nou  telkens  die  eerste  alternatief  in  reël  vyf: 

“met  alle  huigelende  sondaars”. 

Voeg  dié  twee  reëls  saam  en  dit  lees  soos  volg: 

“wat  homself  gelyk  maak 
met  alle  huigelende  sondaars”. 

Die  alternatiewe  lesing  van  hierdie  selfde  twee  reëls  is  egter  heelte- 
mal  verskillend  van  betekenis: 

“wat  homself  tot  ’n  gelykenis  maak 
vir  alle  weifelende  kerkmense”. 

Sodoende  word  verskeie  betekenismoontlikhede  aan  die  gedig 
gegee,  en  selfspot  bly  ook  nie  agterweë  nie!  Vergelyk  die  volgende: 
“daar  is  niks  spesiaals  aan  my  nie,  vriende 
behalwe  dat  ek  van  woorde  leef 
ipv  allerlei  tipes  koek,  van  terte” 
met  die  gegewe  alternatief: 

“daar  is  niks  spesiaals  aan  my  nie,  vriende 
behalwe  dat  ek  van  woorde  leef 

ipv  allerlei  tipes  koeke,  om  nie  van  terte  te  praat  nie”  (!) 

Hierdie  twee  gedigte  lewer  bewys  van  ’n  meer  volwasse  en  be- 
drewe  digterskap  en  laat  ook  iets  van  Letoit  as  Tagtiger  deur- 
skemer.  Dit  is  jammer  dat  ’n  paar  van  die  reeds  genoemde  naïewe 
gedigte  nie  ten  gunste  van  meer  gedigte  van  hierdie  kaliber  wegge- 
laat  is  uit  die  bundel  nie.  suburbia  bevat  egter  genoeg  verdienstelike 
gedigte  om  ’n  studie  van  die  bundel  te  regverdig  en  as  mens  in  ge- 
dagte  hou  dat  Letoit  baie  interessante  dinge  in  (en  met)  Die  “Tag- 
tiger”  doen,  kan  dit  wees  dat  die  hoop  op  ’n  werklik  verdienstelike 
opvolgbundel  nie  beskaam  sal  word  nie. 

Human  &  Rousseau  gee  in  1982  ’n  bundel  met  dertien  tydskrifver- 
hale  uit  onder  die  titel  Nou’s  die  Kaap  weer  Hollands.  Dit  verskyn 
onder  die  naam  André  le  Roux  du  Toit,  waarmee  die  skrywer  te 
kenne  gee  dat  dit  nie  as  “ernstige  literatuur”  beskou  moet  word 
nie.  Die  bundel  ontlok  oor  die  algemeen  gunstige  kommentaar, 
maar  Hennie  Aucamp  waarsku:  “André  le  Roux  du  Toit  mag  uit- 
vind  dat  ’n  terugkeer  na  komplekser  verhale  van  hom  ’n  moeisame 
afleer  van  kitsresepte  gaan  verg.”25  Hy  maak  dié  uitspraak  op 
grond  van  ’n  vergelyking  van  die  verhale  in  Nou  ’j  die  Kaap  weer  Hol- 
lands  met  Letoit  se  kortverhaal  “Lena”,  wat  in  die  prosabloemle- 
sing  Blommetjie  gedenk  aan  my 26  verskyn  het.  Dié  verhaal  is  geskryf 
as  literêre  kortverhaal,  dus  is  die  vergelyking  enigsins  onregv'erdig, 
ofskoon  die  verhale  in  Nou’s  die  Kaap  weer  Hollands  beter  is  as  die  ge- 
middelde  tydskrifverhaal.  In  ’n  ongedateerde  brief  aan  Pieter  Uys 
skryf  hy  dat  Human  &  Rousseau  die  bundel  syns  insiens  “totaal 
verkeerd”  aangebied  het  deur  nie  pertinent  op  die  flapteks  te  meld 
dat  Nou’s  die  Kaap  weer  Hollands  ’n  versameling  tydskrifoerhale  is  nie. 

Letoit  het  in  ’n  indrukwekkende  klomp  literêre  tydskrifte  gepubli- 
seer:  Donga,  Vlieg,  Tydskrif  vir  Letterkunde,  The  Bloody  Horse,  Taaldoos, 
Stet,  Graffier,  Spado,  Ensovoort,  Konteks,  Standpunte,  Contrast,  Penseel, 
Inspan,  Nieuw  Vlaamse  Tijdschrift,  die  Belgiese  tydskrif  Restant  en 
waarskynlik  ook  in  Kabelkarnimfe.1'  Koerantbydraes  verskyn  in  The 
Cape  Argus,  Die  Burger,  Die  Transvaler ,  Beeld  en  Rapport.  Hy  was  ge- 
durende  1980  op  Spado  en  gedurende  1981  ’n  ruk  lank  op  Graffier 
se  redaksie.  Letoit  het  ook  ’n  beduidende  bydrae  gelewer  tot  die 
verspreiding  van  Ensovoort  in  die  Kaap. 

In  ’n  ongepubliseerde  artikel  vir  Ensovoort ,  “Die  stand/stank  van 
ons  tydskrifte”,  skryf  hy  soos  volg  oor  die  eerste  little  magazine 
waarvan  hy  redakteur  was:  “My  eerste  literêre  tydskrif  het  in  1980 
verskyn.  Sy  naam  was  Hunch  en  daar  was  slegs  12  eksemplare.  Ek 
het  dit  aan  die  volgende  mense  gestuur:  André  P.  Brink,  Ampie 
Coetzee,  ’n  vriend  van  my  in  Hermanus,  die  redaktrise  van  Fair 
Lady  (want  ek  was  verlief  op  haar  dogter  wat  ek  een  aand  in  die  si- 
nagoge  gesien  het),  en  die  res  kan  ek  nie  onthou  nie.  Om  die  tyd- 
skrif  te  borg  moes  ek  geld  van  ’n  vriend  leen  onder  die  voorwendsel 
dat  ek  ’n  bed  wou  koop  vir  my  nuwe  woonstel  in  Seepunt.  Daarná 
het  ek  vir  ses  maande  lank  op  die  vloer  geslaap  en  boonop  het  nie- 
mand  ooit  ingeteken  op  my  tydskrif  nie.  Ek  dink  dis  ’n  skande. 
Nietemin,  ek  was  toe  darem  die  redakteur  van  ’n  tydskrif  en  dis 
beter  as  niks.”  Hy  voeg  by:  “Ek  glo  ek  was  effens  my  tyd  vooruit 
want  kort  daarna  daag  ek  op  by  die  Skrywersgildeberaad  in  Gor- 
donsbaai  en  hier  loop  ek  my  vas  in  Johan  van  Wyk  wat  sý  tydskrif, 
Kabelkarnimfe,  in  ’n  skoendoos  loop  en  verkoop.” 

In  die  daaropvolgende  jaar  publiseer  Letoit  ’n  bylae  tot  Graffier  3 
van  April  1981.  Hierdie  bylae,  Grajfiti,  beslaan  vier  bladsye  en 


bevat  twee  strokiesprente,  ’n  paar  foto’s  en  tekeninge,  twee  getikte 
gedigte,  ’n  getikte  aanhaling  en  handgeskrewe  grafliti.  Dit  is  ’n  col- 
lage  soortgelyk  aan  dié  op  die  omslag  van  suburbia.  Graffiti  is  (ek 
haal  Letoit  aan)  ’n  “R.I.P.-ofF’  wat  op  hoogs  vermaaklike  wyse  | 
die  draak  steek  met  Die  Letterkunde  en  Ons  Heilige  Koeie.  Sy  | 
doelstellings  is:  “(a)  Die  Kulturele  Identiteit  van  die  Afrikaner  as  j 
lid  van  die  Derde  Wêreld;  (b)  Radikale  linksgesinde  immorele  agi- 
tasie  teen  die  FAK-sangboek;  (c)  Die  ontwikkeling  van  Soweto- 
Afrikaans  en  Kaaps  asook  die  afskafllng  van  Colonial  English;  (d) 
Naasteliefde  soos  in  die  Paradys.”28 

Graffiti  het  slegs  een  uitgawe  beleef.  Kort  daarna  het  Letoit  ’n  ly- 
wiger  tydskrif  van  A5-formaat  uitgegee:  ouma,  in  dieselfde  trant  as 
Graffiti ,  waarvan  daar  twee  uitgawes  was.  Dié  tydskrifis  aan  ’n  be-  | 
perkte  groep  mense  versprei  met  wie  Letoit  persoonlik  of  deur 
middel  van  briefwisseling  kontak  gehad  het. 

Hierdie  twee  little  magazines  was  voorlopers  tot  en  is  ingelyf  by 
Die  “Tagtiger” ,  ’n  A4-formaat  tydskrif  van  vyftig  bladsye  wat  ge- 
durende  die  eerste  kwartaal  van  1982  die  lig  sien. 

Soos  sy  voorgangers  word  hy  gefotostateer  en  met  die  hand 
gebind,  en  bestaan  hy  uit  ’n  collage  van  tikwerk,  handgeskrewe 
bladsye,  foto’s,  tekeninge,  skindernuus  en  omstrede  aanhalings  uit 
korrespondensie  (van  hoofsaaklik  skrywersvriende)  aan  Letoit.  In 
’n  briefvan  2  Augustus  1982  aan  Ensovoort  skryfLetoit:  “Die  ‘Tag-  I 
tiger’  wil  nie  oorvat  by  ander  bestaande  tydskrifte  of  selfs  ’n  nuwe 
beweging  begin  asof  dit  ’n  georganiseerde  geheel  is  nie  .  .  .  Die 
dinge  wat  is,  is  reeds  daar,  ek  probeer  (dit)  help  om  georgani- 
seerde  uiting  te  vind,  dit  ’n  koherente  stem  te  gee,  en  dis  soos  alle 
nuwe  bewegings  begin:  niemand  beplan  dit  nie,  maar  een  mens  of 
’n  groep  mense,  of  enkele  individue  afsonderlik  van  mekaar,  begin 
dinge  in  kuns  omsit  wat  tot  op  daardie  stadium  slegs  ervaar  is  deur 
die  massas  buite  die  kuns-verband.  Die  beatnik-skrywers  het  byv. 
Amerika  se  hamburger-  en  weekend  hiking-cream  soda-and-Zen- 
kultuur  verwoord.  Hulle  het  nie  hamburgers  uitgevind  nie,  dié  was 
daar  voor  die  tyd  al.” 

Die  redaksie  van  die  eerste  “ Tagtiger ”  het  soos  volg  daar  uitgesien: 
Stephen  Philander  (hoofredakteur),  André  Letoit  (redakteur),  ( 
Mary  Morris  (bemarking),  Jillian  Botha  (sekretaresse),  John 
Kilometers  (hofsake),  Snake  Pliskin  (invordering)  en  Miranda 
Marx,  alias  Kariena  Auschwitz22  (foto’s,  ens.).  In  die  redaksionele 
artikel  skryf  Stephen  Philander:  “Hierdie  is  ’n  nuwe  tydskrif  wat 
sal  poog  om  geen  noemenswaardige  bydrae  tot  die  literêre  toneel 
te  maak  nie.  Ons  sal  ná  twee  uitgawes  ophou  bestaan.  Ons  is 
totaal  irrelevant  en  is  selfs  van  onsself  vervreem.  Ons  het  niks  teen 
Jan  van  Riebeeck  nie.”30 

Die  “Tagtiger”  hét  egter  ’n  belangrike  bydrae  tot  die  literêre  toneel 
gelewer.  Die  eksperimentele  aard  van  die  tydskrif  het  baie  van  die 
jonger  digters  en  skrywers  aangespoor  om  die  letterkunde  soms 
ook  op  ’n  meer  onortodokse  manier  te  benader.  En  afgesien  van 
gedigte,  strokies  en  artikels  met  ’n  hekelende  inslag  het  Die  “Tag- 
tiger”  ook  heelwat  ernstige  werk  gepubliseer.  Aan  die  ligter  kant 
bevat  die  eerste  uitgawe  van  Die  “Tagtiger”  ’n  strokiesprent  oor 
John  Kilometers  en  een  oor  “  ’n  klein  groepie  bittereinders 
(Boere)  wat  in  Baputhotswana  verdwaal  het  (en)  .  .  .  ’n  laaste  ves- 
ting  (vorm)  teen  die  Britse  Ryk”.  Laasgenoemde  strokie  het  egter 
’n  ernstiger  (politieke)  ondertoon.  Daar  is  ’n  vermaaklike  onder- 
houd  met  Kmpfarike  Zeufenkamp  van  Randburg,  getiteld  “Kmp- 
farike  kyk  steeds  vorentoe”.  Ensovoort  en  Graffier  word  ook  byge- 
kom:  ’n  deel  van  die  eerste  Ensovoort  se  voorblad  word  in  ’n  collage 
op  ’n  spyskaart  gebruik  en,  soos  in  Graffiti,  word  daar  met  Etienne 
van  Heerden  se  kalf  geploeg  deurdat  Graffier  se  omstrede  slag- 
spreuk,  “Terug  na  die  Volk”,  uitgebrei  word  tot  “Vir  die  Volk  •  na 
die  Volk  •  met  die  Volk  •  in  die  Volk  •  onder/bo-op/agter/ 
benewens/ten  behowe  van/ten  spyte  van  Die  ‘Volk’”  (pp.  1,  3). 

Die  “Tagtiger”  beywer  hom  ook  vir  die  bevordering  van  die  letter- 
kunde.  In  die  eerste  uitgawe  word  die  verskyning  van  Te  hel  met 
ouma\  (André  le  Roux),  Kykafrikaans  (Willem  Boshoff),  Skertse 
(M.C.  Botha),  Obiter  dictum  (Etienne  van  Heerden)  en  Kommas  uit 
’n  boomzol  en  Sonneskyn  en  Chevrolet  (beide  deur  Dan  Roodt)  aange- 
kondig.  Daar  verskyn  gedigte  van  debutante,  van  reeds  bekende 
digters  soos  Theunis  Engelbrecht  en  Pieter  Uys  en  tipografies  eks- 
perimentele  gedigte  van  jan  jonathan  knoetze  in  die  styl  van  die 
Nederlandse  Vijftigers.  Op  prosagebied  verskyn  ’n  kortverhaal 

deur  M.C.  Botha,  “Kuns  of  spoeg  in  skuim”. 

“The  lost  art  of  conversation”  deur  P.F.P.  van  Wyk  Louw31  is  ’n 
baie  belangrike  artikel  oor  Afrikaans  en  die  sogenaamde  Tagtig- 
erskrywers.  Hy  skryf  soos  volg  oor  die  krisis  waarin  Afrikaans 
verkeer:  “I  would  define  the  crisis  of  both  the  Afrikaner  and  his 
language  as  an  extreme  tendency  to  compartementalisation.  It  boils  down 
to  the  fact  that,  at  present,  no  normal  bulk  of  Afrikaans  writing 
exists  .  .  .  Many  Afrikaans-speaking  people  read  English  paper- 
backs  in  their  free  time  —  in  fact,  in  a  secret  research  programme 
recently  it  was  discovered  that  even  the  members  of  the  governing 
Cabinet,  who  are  almost  all  Afrikaans-speaking,  spend  most  of 
their  free  time  reading  James  Hadley  Chase”  (pp.  21-22).  Wilbur 
Smith  en  Heinz  Konsalik  (wie  se  romans  deur  Tafelberg  in 
Afrikaans  uitgegee  word)  is  nog  twee  gunstelinge  onder  die 
Afrikaanse  leserspubliek.  Louw  vertel  dat  hy  ’n  manuskrip  ge- 
digte,  Hillbrow-revue,  aan  Tabelberg  voorgelê  en  ná  bykans  ’n  jaar 
eers  gehoor  het  dat  dit  afgekeur  is.  Hy  skryf  dit  toe  aan  “.  .  .  forces 
at  work  in  this  Apartheid-dominated  system  which  have  strived 
for  very  long  to  keep  out  all  new  and  unusual  influences.  Until  re- 
cently.  The  so-called  Tagtigers  have  begun  to  make  a  breach  in 
the  wall  by  starting  their  own  publishing  firms,  magazines  (such 
as  this  one)  and  thereby  either  publishing  their  own  work  or  exer- 
tíng  pressures  on  existing  publishers  to  be  more  openminded.  The 
medieval  system  of  censorship,  public  prejudice,  and  the  general 
superstitious  atmosphere  of  the  average  Afrikaner’s  way  of  think- 
ing,  however,  still  tries  to  put  a  brake  on  new  trends  of  thought 
among  the  young”  (p.  22).  Hy  glo  dat  die  Tagtigers  ’n  rol  te  speel 
het  omdat  die  samelewing  drasties  verander  het  en  steeds  ver- 
ander.  “For  one  thing,  we  —  or  rather,  our  ancestors  —  have 
never  planned  for  a  multiracial  future  .  .  .  Now,  in  the  face  of  a 
rapidly  approaching  multiracial  future  and  generally  accepted 
political  moves  towards  ‘power-sharing’,  the  bureaucrats  in 
charge  of  our  cultural  heritage  and  its  protection  may  well  find 
themselves  helpless.  Their  predecessors  have  left  them  no  set  of 
rules  ofhow  to  conduct  themselves  and  how  to  preserve  Afrikaans 
identity  in  such  circumstances.”  Hy  gee  toe  dat  sommige  ouer 
skrywers  soos  Jan  Rabie,  Elsa  Joubert,  André  P.  Brink  en  Hennie 
Aucamp  ten  volle  in  voeling  is  met  die  veranderende  omstandig- 
hede,  maar  voeg  tog  by:  “I  hope,  however,  that  young  writers  will 
not  copy  these  masters  without  consulting  their  own  hearts.  The 
world  we  grew  up  in  is  vastly  different  from  the  world  in  which  our 
predecessors  grew  up  in,  even  if  many  of  them  survived  the 
changes.  But  if  Rabie  challenged  Apartheid  in  his  latest  book,  it  is 
up  to  us  to  actually  go  out  and  MEET  THE  BLACK  WRI- 
TERS.There  is  no  more  room  for  theory,  in  time  even  satire  and 
revolt  will  have  spent  its  voice  to  make  room  for  CONSTRUC- 
TIV  E  ENGAGEMENT.  That  is  the  nitty-gritty  part.  Only  then 
will  a  new  South  African  culture  flourish”  (p.  23). 

•Hierdie  artikel  kan  beskou  word  as  ’n  embrionale  weergawe  van 
Letoit  se  reeds  aangehaalde  essay  wat  in  Tydskrif  vir  Letterkunde 32 
verskyn  het.  Letoit  het  die  nodigheid  ingesien  van  ’n  dokument 
wat  sal  help  om  die  werk  van  jong  skrywers  “oop  te  maak”  deur  lig 
te  werp  op  die  aard  van  “Tagtig”  en  die  leefwêreld  wat  vormend 
ingewerk  het  op  die  sogenaamde  Tagtigers.  Letoit  is  bly  dat  hy  ’n 
Ta§tiger  is:  Tagtig  is  belangrik,  nie  omdat  ons  dit  so  wou  gewil 
het  nie,  maar  ook  omdat  ons  aansluit  by  ’n  wêreld-tydsgees  of  be- 
wussynservaring  wat  essensieel  Tagtig  is”  (p.  92).  Hy  beskou 
Tagtig  suiwer  as  ’n  uitvloeisel  van  die  tydsgees:  “A1  word  ons  dan 
ook  Tagtigers  genoem,  weet  ek  vir  ’n  feit  dat  daar  geen  sprake  is 
van  ’n  eenheidsbeweging  of  ’n  sameswering  met  voorbedagte  rade 
nie.  Ons  is  nie  n  kunsmatig  of  beplande  beweging  soos  die  Pre- 
Raphaelitiese  skilders  nie.  Ons  is  nie  eers  deur  enige  uitgewer 
beplan  nie.  Inderdaad,  as  die  establishment  nie  so  suinig  met  ons 
was  nie,  het  die  sewentigeijare  reeds  gewemel  met  mense  soos  Dan 
Roodt  en  boomzolle  en  dinge.  Ek  sê  dit  omdat  ek  weet  dat  dit  ons 
leefwêreld  is,  en  reeds  geruime  tyd  is.  Ek  sê  dit  omdat  ek  dinge 
weet  van  die  Suid-Afrikaanse  sosiologiese  klimaat  wat  die  meeste 
°uer  mense  nie  van  kan  droom  nie.  Daar  is  van  die  ouer  skrywers 
en  digters  wat  eerder  oorsee  sal  gaan  vir  ’n  bietjie  jol  en  permissi- 
vviteit  en  soeke  na  Isis  en  wragtig  nie  besef  wat  saans  in  die  Holi- 
day  Inn  se  diskoteek  in  Bellville  gebeur  nie  .  .  .  Daar  het  ’n  nuwe 
geslag  grootgeword  onder  julle  neuse  en  party  van  hulle  het  nog 
nooit  van  C.M.  van  den  Heever  gehoor  of  ’n  plattelandse  somer 
beleef  nie.  Wat  presies  wil  ek  sê?  Dat  ons  jongmense  in  proefbuise 
grootgeword  het  en  hulle  eie  waardes  moet  soek,  op  onortodokse 
wyses”  (p.  93). 


Letoit  beskou  verstedeliking  as  die  grootste  enkele  faktor  wat  byge- 
dra  het  tot  die  totstandkoming  van  ’n  geslag  Tagtigers:  “Wat  ek 
wil  sê  is  dat  ons  in  ons  eie  leeftyd,  d.w.s.  die  afgelope  dertig  jaar, 
iets  soortgelyks  aan  die  Groot  Trek  beleef  het,  en  veel  belangriker, 
met  veel  groter  lewensverlies.  Dit  is  die  trek  van  armblankes 
vanuit  Bellville  en  Parow  na  blink  huise  in  Waterkloof  en  Menlo- 
park.33  Ons  geslag  kinders,  ten  minste  die  van  ons  wat  om  gene- 
tiese  redes  graag  wil  skryf,  is  die  Tagtigers.”34  Vervreemding  en 
ontmensliking  word  as  twee  kenmerke  van  Tagtig  genoem,  maar 
Letoit  beklemtoon  weer  eens  dat  “die  Tagtigers  .  .  .  nie  ’n  essen- 
sieel  hedogene  en  onmiddellik  verstaanbare  stylbeweging  is  nie.”35 
Die  Tagtigers  se  taak  is  volgens  Letoit  om  die  “samelewing  .  .  . 
van  mense  wat  tot  dusver  deur  die  establishment  geïgnoreer  is”36 
bekend  te  stel.  Dit  is  wat  Johan  van  Wyk  in  Bome  gaan  dood  omjou 
gedoen  het,  en  Letoit  beskou  dié  bundel  as  “right  in  the  midstream 
of  Tagtiger  thinking.  It  is  suburbian  poetry,  stripped  to  the  mini- 
mum,  undecorative,  and  involves  such  common  images  as 
vacuum-cleaners,  flats,  transistor  radios,  all  packed  together 
densely  in  a  foliage  of  words  vibrating  with  an  inherent,  if  sub- 
dued,  sense  of  terror  and  paranoia.  It  is  in  work  such  as  this  that 
the  two  main-streams  of  Tagtiger  thinking,  the  need  to  return  to 
basic  values  and  the  need  to  experiment  in  a  different  way,  can  be 
admirably  reconciled.”37 

Ons  verkeer  in  ’n  oorgangsfase,  volgens  Letoit.  “Ek  is  eerlik  as  ek 
sê  dat  ons  ’n  gistingstydperk  beleef  soos  nog  nooit  tevore  nie;  dat 
daar  in  die  toekoms  baie  meer  jong  Afrikaanse  Skrywers  sal  begin 
skryf  uit  verskillende  en  tot  dusver  ongehoorde  uithoeke  van  die 
milieu  —  en  dat  ons  afstuur  op  ’n  tydperk  waar  ons  inderdaad  kan 
sit  met  ’n  geweldige  tekort  aan  byderwetse  uitgewerye  om  hierdie 
nuwe  gebeurtenisse  die  lig  te  laat  sien  .  .  .”38 

Om  hierdie  rede  is  die  little  magazines  belangrik:  hulle  bied 
ruimte  vir  die  publikasie  van  (o.a.)  eksperimentele  werk  en  werk 
wat  deur  gevestigde  uitgewers  as  ’n  risiko  of  as  dalk  te  gewaagd  of 
nie  belangrik  of  literêr  genoeg  nie  beskou  word.  Daarom  het  daar 
al  vyf  uitgawes  van  Die  “ Tagtiger ”  verskyn  en  is  daar  plek  vir  ’n 
verskeidenheid  little  magazines.  Letoit  het  dit  op  ’n  stadium  oor- 
weeg  om  Die  “Tagtiger”  se  publikasie  te  staak.  In  ’n  brief  agterop 
die  tydskrif  No  Name  versoek  hy  Ensovoort :  “Sal  julle  asb.  aankon- 
dig  dat  ek  as  editeur  van  die  80er  geabdikeer  het .  .  .  Dis  my  ideaal 
dat  ander  jong  skrywers  nou  my  voorbeeld  volg  en  sover  moontlik 
elkeen  sy  eie  tydskrif  vir  ’n  rukkie  uitgee.”  Sy  vriende  het  egter  in- 
gespring  om  hom  te  help  ten  einde  te  verseker  dat  Die  “ Tagtiger ” 
bly  voortbestaan.  Letoit  skryf  vanuit  Dennesig  in  ’n  ongedateerde 
briefaan  Pieter  Uys:  “die  ‘Tagtiger’  het  ’n  nuwe  redakteur  .  .  .  Hy 
is  .  .  .  besig  om,  met  behulp  van  ’n  volledige  administratiewe  re- 
daksie  wat  ons  saam  aangestel  het,  die  chaos  van  adresse  en 
briewe  uit  te  sorteer.  Ons  het  my  blyplek  in  Chalet  no.  12,  Drie 
Gewels-Hotel,  omskep  in  ’n  kantoor  en  ’n  werk/slaap/drink  (kof- 
fie)plek  waar  ons  almal  tot  laat  sit  en  stypel  en  filosofeer  .  .  .  Ek  is 
bly  dat  ek  nie  meer  die  werk  alleen  hoef  te  doen  nie  want  dit  het 
my  verskriklik  down  laat  voel.”39 

Dit  het  reeds  uit  vroeër  aangehaalde  uitsprake  geblyk  dat  Letoit 
geen  besondere  vertroue  in  die  gevestigde  uitgewers  het  nie.  Die 
slotparagraaf  van  “The  lost  art  of  conversation”  bevestig  dit:  “I 
myself  have  approached  Tafelberg  Publishers  again.  I  am  going  to 
trust  them  once  more,  this  time  with  a  novel.  If  they  do  not  like  it  I 
shall  publish  it  myself  and  sell  it  on  photostats  such  as  this.”40 
Letoit  het  kort  gelede  inderdaad  sy  eie  uitgewery  tot  stand  ge- 
bring.  In  ’n  brief  (11  Februarie  1983)  skryfhy  aanjohann  Lode- 
wyk  Marais:  “  ’n  naam  vir  die  nuwe  uitgewery?  wow  —  daar’s  so 
baie  —  nou  die  dag  self ’n  lys  name  gehad  vir  my  eie  underground 
besigheid  —  eindelik  besluit  op  UITGEWERY  SKEURBUIK, 
hoewel  RANK  XEROX  ’n  sterk  mededinging  was.”  Dié  uitge- 
wery,  “onder  beskerming  van  Stephen  Philander,  André  Letoit  en 
A.P.  Meiring,  is  ’n  liefdadigheidsbeweging  ter  bevordering  van 
Punkafrikaans”  —  aldus  die  bekendstellingspamflet,  wat  ook  ’n 
kort  aptytwekkertjie  van  Uitgewery  Skeurbuik  se  eerste  publika- 
sies  bevat:  Gedigte  vir  Afrika  ,  wat  werk  van  veertien  Afrikaanse 
digters  bevat  (met  ’n  kort  biografiese  skets  van  elke  digter)  en  Om 
te  emigreer,  ’n  punk-novelle  deur  Letoit:  “die  hartroerende  verhaal 
van  n  jong  skrywer  wat  nie  genoeg  geld  in  die  hande  kan  kry  om 
die  land  te  verlaat  nie.  Hy  skryt  verhale  vir  die  Huisgenoot  en  pro- 
beer  ’n  Stranddienskamp  organiseer  op  Struisbaai.  Wanneer  sy 
planne  misluk,  gaan  hy  van  sy  kop  af.  Volop  illustrasies,  pad- 
kaarte  en  mitologiese  verwysings.” 

Letoit  se  “eerste  volwaardige  roman”42  is  pas  voltooi.  Dit  heet 
Somer  II  en  in  die  lig  van  sy  opmerking  in  verband  met  die  jeug  se 
onkunde  aangaande  C.M.  van  den  Heever  en  plattelandse  somers 
kan  mens  vermoed  dat  dié  roman  waarskynlik  ’n  weergawe  sal 
wees  van  die  manier  waarop  die  geslag  “proefbuiskinders”  ’n 
somer  beleef.  Die  roman  word  deur  een  van  die  gevestigde 
uitgewersmaatskappye  uitgegee.  Hierbenewens  is  daar  ook  ’n 
bundel  kortverhale,  My  nooi  is  in  ’n  tikmasjien,  by  Perskor  op  pad. 

Daar  kan  nog  veel  meer  van  Letoit  gesê  word,  soos  dat  hy  van  tyd 
tot  tyd  baie  interessante  bandopnames  maak4’  (wat  op  sigself 
studiemateriaal  is)  en  dat  hy,  volgens  gerugte  uit  die  Kaap, 
bykans  ’n  kultusfiguur  in  Stellenbosch  geword  het.  Ek  moet  egter 
hiermee  volstaan  en  hoop  dat  hierdie  artikel  (wat  nie  as  volledig 
beskou  moet  word  ten  opsigte  van  Die  “Tagtiger”  en  Letoit  se  uit- 
gewersbedrywighede  nie)  Letoit  by  ’n  wyer  publiek  bekend  sal  stel 
as  ’n  veelsydige  skrywer  en  een  van  die  vernuwers  van  “Tagtig”. 


Voetnote 

1.  Du  Toit,  André  le  Roux.  Besonderhede  ingevul  op  die  “Vraelys  vir 

2.  “André  Letoit  oor  die  Tagtigers”,  in  Tydskrif  vir  Letterkunde,  nuwe 

5.  Dit  is  die  opskrif  wat  Letoit  aan  die  reeds  aangehaalde  artikel  “André 

6.  “André  Letoit  oor  die  Tagtigers”,  op.  cit.,  p.  94.  Die  meeste  van  sy 

7.  Du  Toit,  André  le  Roux,  et.  al.,  Brekfis  met  vier.  —  Bellville:  Skoppens- 
boer,  1981. 

8.  Ibid.,  bekendstelling  van  Skoppensboer  op  agterflap.  Dis  jammer  dat 
hierdie  uitgewery  nie  meer  bestaan  nie. 

9.  Dié  onderhoud  word  gevoer  op  ’n  bandopname  wat  deur  Letoit  aan 
SENSAL  geskenk  is.  Die  aangehaalde  gesprek  is  verbatim  getranskri- 
beer. 

10.  Op  hierdie  stadium  het  nóg  Letoit,  nog  Van  Heerden  al  gebundel. 

11.  In  suburbia  word  Letoit  verkeerdelik  as  “Letroit”  aangegee  ter  erken- 
ning  van  die  omslagillustrasie.  Die  volgende  spel-  en  setfoute  kom 
voor:  “byv.”  i.p.v.  “bv.”  (p.  13),  “balonne”  i.p.v.  “ballonne”  (p.  25), 
“refryntjies”  i.p.v.  “refreintjies”  (p.  36),  “testesteroon”  i.p.v.  “tes- 
tosteroon”  (p.  45),  “mendelsohn”  i.p.v.  “mendelssohn”  (p.  45),  “cor- 
deroy-slacks”  i.p.v.  “corduroy-slacks”  (p.  52),  “jn”  i.p.v.  “en”  (p. 
46).  “gabaretaal”  i.p.v.  “gebaretaal”  (p.  52)  en  “vedwaal”  i.p.v.  “ver- 
dwaal”  (p.  58). 

12.  “André  Letoit  oor  Die  Tagtigers”,  op.  cit.,  p.  92. 

13.  Hornby,  A.S.,  Oxford  Advanced  Learner’s  Dictionary  of  Current  English.  — 
Oxford:  OUP,  1974. 

14.  Roodt,  P.H.,  Man  van  12  ambagte,  in  Hoofstad,  7  Junie  1982,  p.  7.  Ook 
Suburbia  is  vol  belofte,  in  Oosterlig,  28  Julie  1982,  p.  12  en  Suburbia 
verras,  in  Oggendblad,  7  Mei  1982,  p.  7. 

15.  Malan,  Charles,  Gehalte  is  toetssteen  vir  debuutbundels,  in  Die  Volks- 
blad,  20  Januarie  1983,  p.  2. 

16.  Brink,  André  P.,  Genoeg  belofte  in  Letoit  se  debuut,  in  Rapport,  21 
November  1982,  p.  42. 

17.  Ibid. 

18.  ’n  Straatkafee  kom  in  hierdie  gedig  voor  —  soos  ook  in  “die  son  loop 
agter  wolke  deur”,  “grom”  en  “elegie”. 

19.  De  reis  van  Sente  Brandane  (Naar  den  Comburgschen  tekst  uitgegeven 
met  inleiding,  aanteekeningen  en  bibliographie  door  dr.  A.T.W.  Belle- 
mans.)  —  Antwerpen:  Nederlandsche  Boekhandel,  1942. 

20.  Hierdie  gedig  sluit  aan  by  N.P.  van  Wyk  Louw  se  “Die  beiteltjie”  en 
by  D.J.  Opperman  se  “Digter”.  F.W.  de  Jongh  se  gedig  “Om  ’n  beeld- 
jie  te  kap”  (in  Klipsweet- Kaapstad:  Perskor,  1980)  sluit  op  sy  beurt 
baie  sterk  by  “Die  beiteltjie”  aan. 


21.  “gebed  vir  my  pleegmoeder”,  suburbia,  p.  39.  Dit  lyk  asof  die  digtet 
hier  te  kenne  wil  gee  dat  hy  tot  beter  poësie  in  staat  sal  wees  búite 
Afrika:  “ook  ek  wou  Afrika  ontglip/om  beter  verse  uit  te  vind/uitgekap 
in  Chartres-klip”  —  of  glo  hy  dat  hy  dáár  beter  poësie  sal  vind? 

22.  “my  kaap”,  suburbia,  p.  56.  In  ’n  ongedateerde  brief  aan  Johann  Lode- 
wyk  Marais  sê  Letoit  ook  die  volgende  van  die  Kaap:  “mens  is  geneig 
om  kontak  te  verloor  met  die  wrede  anargisme  as  jy  te  lank  tussen  die 
bruinrooi  wingerde  v/d  Kaap  verkeer.  alles  word  wellewend.  ek  be- 
wonder  mense  soos  julle  wat  dit  regkry  om  tussen  die  regop  geboue 
van  Pretoria  te  leef.” 

23.  Dit  lyk  asof  Letoit  Opperman  se  bekende  uitspraak,  “Kuns  is  boos!”, 
baie  letterlik  opneem! 

24.  Ek  stel  “andersheid”  nie  as  vereiste  en  verhef  dit  nie  tot  kriterium  ten 
opsigte  van  die  gehalte  van  ’n  bundel  nie. 

25.  Aucamp,  Hennie,  Nuwe  snobisme?  Verheerliking  van  middelmoot- 
literatuur,  in  Die  Vaderland,  28  Januarie  1983,  p.  8. 

26.  Aucamp,  Hennie,  samest.,  Blommetjie  gedenk  aan  my.  —  Kaapstad:  Tafel- 
berg,  1978. 

27.  Kabelkamimfe  publiseer  bydraes  anoniem. 

28.  Graffiti,  bylae  tot  Graffier  3,  April  1981,  p.  1. 

29.  Alias  Karin  Konsentrasiekamp  (Dan  Roodt  se  regterhand). 

30.  Philander,  Stephen,  Editorial/Redaksioneel,  in  Die  “Tagtiger”,  eerste 
kwartaal  1982,  eerste  uitgawe,  tweede  oplaag,  p.  5.  (Die  bladsye  in  Dii 
“Tagtiger”  is  ongenommer  en  die  volgorde  mag  van  oplaag  tot  oplaag 
verskil.) 

31.  P.F.P.  van  Wyk  Louw  is  Letoit  se  skuilnaam. 

32.  “André  Letoit  oor  die  Tagtigers”,  op.  cit.,  pp.  91  -  96. 

33.  Deel  van  die  “lewensverlies”  is  mense  wat,  soos  Letoit,  in  ’n  “staatsge- 
finanseerde  gestig”  beland  het:  “Want  dis  waar  al  die  gemors  beland 
het  wat  nie  die  mas  in  Waterkloof  en  die  res  van  die  sisteem  kon 
opkom  nie;  geskeide  vrouens  wat  hul  gemeubileerde  sitkamers  tydelik 
verruil  het  vir  die  sonskyn  op  die  malhuis  se  stoep;  post-tienderjariges 
soos  ek,  wie  se  ouers  in  sommige  gevalle  hulle  name  vergeet  het  en 
hulle  daar  ingesit  het  omdat  hulle  wiskundepunte  op  skool  te  laag 
was”  (Ibid.,  p.  94).  Geen  wonder,  dus,  dat  Letoit  ’n  afsku  aan  Pretoria 
het  nie.  Hy  skryf  soos  volg  in  ’n  onlangse,  ongedateerde  brief  aan 
Pieter  Uys:  “Dis  vir  my  moeilik  om  objektief  te  wees  oor  .  .  .  Pretoria, 
die  stad  wat  ek  bo  alles  haat  en  verag  weens  die  witmense  se  selfsug, 
snobisme  en  gebrek  aan  waardes  of  sin  vir  proporsie.” 

34.  “André  Letoit  oor  die  Tagtigers”,  op.  cit.,  p.  93. 

35.  Ibid.,  p.  95. 

36.  Ibid. 

37.  Louw,  P.F.P.  van  Wyk,  The  lost  art  of  conversation,  in  Die  “Tagtiger”, 
eerste  kwartaal  1982,  op.  cit.,  p.  24. 

38.  “André  Letoit  oor  die  Tagtigers”,  op.  cit.,  p.  95. 

39.  Uit  hierdie  mededeling  is  dit  duidelik  dat  Die  “Tagtiger”  se  redaksie  ’n 
skaduredaksie  was  van  mense  wat,  met  uitsondering  van  moontlik  Jil- 
lian  Botha,  denkbeeldig  is.  Letoit  het  in  ’n  mondelinge  mededeling  aan 
Johann  Lodewyk  Marais  gesê  dat  daar  selfs  nie  ’n  persoon  soos  Step- 
hen  Philander  is  nie.  Het  Die  “Tagtiger”  dus  wérklik  nou  ’n  “nuwe  re- 
dakteur”? 

40.  Louw,  The  lost  art  of  conversation,  op.  cit.,  p.  24. 

41.  Gedigte  vir  Afrika.  —  Dennesig:  Skeurbuik,  1983.  Die  volgende  kennis- 
gewing  verskyn  bo-aan  die  inhoudsopgawe:  “GEDIGTE  VIR 
AFRIKA”  gaan  (indien  moontlik)  elke  jaar  verskyn  en  uiteindelik  die 
rol  van  die  GROOT  VERSEBOEK  oorneem.” 

42.  Volgens  ’n  brief  aan  Pieter  Uys,  gedateer  “Sondag”. 

43.  Die  band  waarvan  ek  ’n  deel  van  die  onderhoud  met  Etienne  van 
Heerden  getranskribeer  het,  bevat  ook  telefoongesprekke  met  Perskor 
se  klubboek-afdeling  en  ’n  fortuinverteller,  musiek  (insluitende  eie 
komposisies),  voordrag  van  jeugverse  en  skindernuus. 


Opmerkings 

1 .  Alle  aanhalings  uit  Letoit  se  briewe  en  ander  publikasies  is  ongeredigeer. 

2.  Letoit  se  briewe  is  bykans  almal  ongedateer,  maar  is  geskryf  tussen 
1981  en  1983. 

3.  Die  briewe  aan  Ensovoort  maak  deel  uit  van  die  Eksotwri-dokumente- 
versameling. 


Met  erkenning  aan  Pieter  Uys  en  Johann  Lodewyk  Marais  vir  die  beskikbaarstelling 
van  korrespondensie,  Francis  Galloway  vir  die  opspoor  van  die  verwysing  na  “Vleis- 
wiel”  en  SENSAL  vir  resensies,  bandopnames  en  ander  dokumentasie  i.v.m.  Letoit. 


Mabel  Rossouw 

Literêr-kritiese  metodes  van  die  twintigste  eeu  I 


Mabel  Rossouw 


Na  my  wete  het  daar  nog  nie  voorheen  in  Afrikaans  ’n  uitvoerige 
oorsig  of  samevatting  van  buitelandse  literêr-kritiese  metodes  ver- 
skyn  nie.1  Hierdie  reeks  van  vier  artikels  het  ten  doel  om  aan  te 
spoor  tot  verdere  verkenning  van  dié  opwindende  studieveld  wat 
in  Afrikaans  nog  grootliks  onontgin  is.  Vanweë  die  hoogs  gespesia- 
liseerde  aard  van  die  moderne  literêre  teorie  en  kritiek  kan  hier 
slegs  baie  oorsigtelik  na  enkele  van  die  belangrikste  metodes 
verwys  word.  Deur  middel  van  vlugtige  verwysings  na  die 
Afrikaanse  poësiekritiek  sal  ek  probeer  aantoon  hoe  die  ontwikke- 
ling  van  ons  eie  literêre  kritiek  daar  uitsien  in  die  lig  van  die  breëre 
oriëntasies. 

Vier  algemene  oriëntasies 

Moderne  analiseerders  van  literêr-kritiese  metodes  gebruik  dik- 
wels  ’n  klassifikasiesisteem  wat  gebaseer  is  op  die  kritiese  oriënta- 
sie  van  elke  metode.  Wanneer  so  ’n  klassifikasiemodel  opgestel 
word,  is  die  uitgangspunt  gewoonlik  M.H.  Abrams  se  benadering 
van  kritiese  teorieë  soos  dit  blyk  uit  sy  inleiding  tot  The  mirror  and 
the  lamp.  Hy  onderskei  vier  basiese  kritiese  oriëntasies,  naamlik  (1) 
die  mimetiese,  (2)  die  pragmatiese  (of  effektiewe),  (3)  die  ekspres- 
siewe  en  (4)  die  objektiewe  (of  analitiese)  oriëntasie. 

Hierdie  oriëntasie  behels  breedweg  die  volgende:  mimetiese  teo- 
rieë  stel  die  relasie  kunswerk-universum  sentraal  (die  term  univer- 
sum  staan  vir  die  sintuiglik  waarneembare  sowel  as  die  ideale 
werklikheid),  by  die  pragmatiese  teorieë  staan  die  relasie  kuns- 
werk-publiek  sentraal  en  by  ekspressiewe  teorieë  die  relasie  kuns- 
werk-kunstenaar.  By  objektiewe  teorieë  word  die  kunswerk  nie 
beskou  in  relasie  tot  iets  buite  die  werk  self  nie,  maar  as  outonome 
geheel.  SJcematies  stel  Abrams  dit  só  voor: 

universum 

I 

kunswerk 

/\ 

kunstenaar  gehoor/leser 

Volgens  Abrams  sal  ’n  “redelike  kritikus”  by  die  beargumentering 


van  sy  waardeoordeel  die  kunswerk  van  meer  as  een  kant  bekyk; 
die  deurslaggewende  kriterium  waarvolgens  hy  dit  definieer  en 
beoordeel,  sal  egter  afgelei  wees  uit  één  van  bogenoemde  relasies  of 
elemente.  Hieruit  volg  dat  die  argumente  waarop  kritici  hul  waar- 
deoordele  oor  literatuur  grond  op  dieselfde  wyse  ingedeel  sou  kon 
word  as  mimetiese,  pragmatiese,  ekspressiewe  en  analitiese  argu- 
mente.  Volledigheidshalwe  word  hierby  ’n  vyfde  kategorie  gevoeg, 
naamlik  dié  argumente  waardeur  die  literêre  werke  beoordeel 
word  in  relasie  tot  ander  literêre  werke  (“comparative  method”).2 

Eersgenoemde  vier  oriëntasies  en  enkele  moderne  literêr-kritiese 
metodes  wat  naastenby  onder  elk  geklassifiseer  kan  word,  sal  ver- 
volgens  oorsigtelik  bespreek  word. 

Eerste  oriëntasie:  mimetiese  benaderingswyses 

Hierdie  is  die  oudste  van  die  vier  oriëntasies.  Gedurende  die  klas- 
sieke  era  het  dit  die  toneel  oorheers.  Dit  het  ook  as  basis  gedien  vir 
die  kritiek  van  die  eerste  groot  literêre  kritici  in  die  Westerse  ge- 
skiedenis,  naamlik  Plato  en  Aristoteles. 

In  mimetiese  kritiek  staan  die  verhouding  tussen  die  werk  en  sy 
omwêreld  of  universum  sentraal.  Abrams  omskryf  die  benadering 
soos  volg:  “Mimetic  criticism  views  the  literary  work  as  an  imita- 
tion,  or  reflection,  or  representation  of  the  world  and  human  life, 
and  the  primary  criterion  applied  to  a  work  is  that  of  the  ‘truth’  of 
its  representation  to  the  objects  it  represents,  or  should  re- 
present.”3  Vir  moderne  mimetiese  kritici  gaan  dit  egter  hier  nie 
noodwendig  om  ’n  vooraf  vasgestelde  of  eenduidige  afbeelding  nie; 
die  werk  hoef  nie  “realisties”  te  wees  in  die  letterlike  sin  van  die 
woord,  met  ander  woorde  ’n  soort  dokumentêre  weergawe  van  iets 
uit  die  alledaagse  lewe  nie.  Dit  is  wel  een  tipe  nabootsing,  maar  ’n 
kunstenaar  mag  verkies  om  juis  hiervan  af  te  wyk  ten  einde  by- 
voorbeeld  die  innerlike  emosies  effektiewer  weer  te  gee.  So  kan  ’n 
“onrealistiese”  tegniek  soos  die  alleenspraak  (bv.  “Die  hond  van 
God”  van  N.P.  van  Wyk  Louw)  juis  dien  om  ’n  karakter  se  inner- 
like  gesteldheid  vollediger  weer  te  gee. 

Vir  die  nadenkende  mimetiese  kritikus  gaan  dit  dus  nie  daarom 
dat  ’n  werk  letterlik  waar  moet  wees  of  dat  dit  die  alíedaagse  werk- 
likheid  moet  verbeeld  nie.  Hy  erken  dat  nie-realistiese  vorme  van 
letterkunde  soos  karikatuur  (vgl.  M.M.  Walters  se  poësie)  en 
epiese  poësie  (bv.  Milton  se  Paradise  lost  of,  in  die  Afrikaanse 
poësie,  D.J.  Opperman  se  Joemaal  van  Jorik)  ook  geldige  maniere  is 
om  aspekte  van  die  werklikheid  weer  te  gee.  Vir  hom  is  die  belang- 
rikste  vraag  nie  “Hoe  realisties  is  die  werk?”  nie,  maar  eerder  “In 
watter  sin  is  dit  realisties?”,  of  “Watter  soort  realisme  verteen- 
woordig  dit?”,  of  ook  “Hoe  verbeeld  dit  die  stuk  werklikheid  wat 
dit  veronderstel  is  om  te  verteenwoordig?”4 

Plato  was  mimeties  georiënteer  in  sy  uitspraak  dat  digters  kopieë 
van  kopieë  van  die  werklikheid  in  hul  werke  gebruik.  ’n  Digter  wat 
byvoorbeeld  na  ’n  skoen  sou  verwys  in  ’n  gedig  maak  ’n  afbeelding 
van  die  skoenmaker  se  kopie  van  die  Platoniese  “idee”  of  “vorm”, 
en  die  begrip  is  dus  twee  maal  verwyder  van  dié  “idee”.  As  gevolg 
van  Plato  se  siening  het  die  mimetiese  oriëntasie  die  akkuraat- 
heidskriterium  in  die  kritiek  ingebring. 

Akkuraatheid  word  egter  nie  deur  alle  nabootsingsteorieë  as  ’n  kri- 
terium  aanvaar  nie.  Een  van  Aristoteles  se  beroemde  opmerkings, 
om  nie  te  weet  dat  ’n  takbokooi  geen  horings  het  nie  is  minder 
ernstig  as  om  dit  onartistiek  te  skilder,  is  ’n  duidelike  aanduiding 
daarvan  dat  Aristoteles  se  idee  van  nabootsing  nie  op  ’n  eenvou- 
dige  akkuraatheidskriterium  berus  nie.  Die  Renaissance-kritikus 
Mazzoni  het  Plato  se  onderskeiding  tussen  nabootsing  van  dinge 
wat  werklik  bestaan  (“icastic”)  en  dinge  wat  nie  bestaan  nie 
(“fantastic”)  oorgeneem,  maar  voorkeur  gegee  aan  die  “fantas- 
tiese”  tipe  nabootsing.  Daardeur  het  hy  geïmpliseer  dat  die  digter 
vry  is  van  ’n  eenvoudige  akkuraatheidskriterium. 

Die  aard  van  die  verhouding  tussen  die  literêre  werk  en  sy  univer- 
sum  het  deur  die  eeue  steeds  in  die  gedrang  gebly.  Onder  die  in- 
vloed  van  empiriste  soos  Bacon  en  Locke  het  neo-klassisistiese  teo- 
retici  van  die  sewentiende  en  agtiende  eeu  die  literêre  werk  gesien 
as  ’n  veralgemeende  beskouing  van  die  werklikheid.’  Vir  hierdie 
kritici  het  kuns  nie  alleen  “ideal  completions  of  nature  in  Platonic 
ideas”  gebied  nie,  maar  ook  “the  truth  implicit  in  generalizations 
from  sense  data.”6  Na  analogie  hiervan  sou  algemene  waarhede 
dan  veral  ook  uit  die  poësie  afgelei  kon  word. 

Ookjoshua  Reynolds  en  dr.  Samuel  Johnson  het  die  idee  gehuldig 
dat  kuns  ’n  algemene  waarheid  verteenwoordig,  maar  hierin  is 
hulle  sterk  teengestaan  deur  die  digter-kritikus  Blake  en  ander  Ro- 
mantici.  Verskeie  ander  kritici  van  die  agtiende  en  negentiende 
eeu  het  aandag  gegee  aan  die  probleem  van  die  besondere  en  die 
universele  in  die  kuns.  Dit  sluit  in  Goethe,  Carlyle,  Emerson  en 
Yeats.  ’n  Moderne  kritikus  wat  hierop  kommentaar  gelewer  het,  is 
die  argetipekritikus  Northrop  Frye.  In  sy  Anatomy  of  critiásm  kom 
verskeie  van  die  genoemde  aspekte  ter  sprake. 

’n  Verdere  ontwikkeling  in  die  siening  van  die  werk-universum-re- 
lasie  het  tydens  die  Romantiese  periode  gekom  toe  die  gewilde 
maar  verwarrende  onderskeiding  tussen  allegorie  en  simbolisme  in 
verband  gebring  is  met  die  vraag  of  die  skrywer  algemene  of  uni- 
versele  waarhede  verwoord  in  sy  werk.  Die  term  “allegorie”  is 
deur  Romantici  gebruik  om  te  verwys  na  die  gebruik  van  beson- 
dere  beelde  om  algemene  beginsels  te  verteenwoordig.  Hulle  het 
die  term  “simbolisme”  gebruik  om  ’n  werk  te  beskryf  wat  beson- 
derheid  en  uniekheid  behou  en  terselfdertyd  ’n  universele  waar- 
heid  oordra  wat  op  geen  ander  wyse  uitgedruk  sou  kon  word  nie. 

Teen  die  einde  van  die  agtiende  eeu  is  die  empiristiese  idee  dat  die 
gees  bloot  ’n  passiewe  ontvanger  en  verwerker  van  sensoriese  data 
is,  verwerp  en  die  gedagte  het  ontstaan  dat  die  kunstenaar  ten 
minste  gedeeltelik  skepper  van  die  natuur  is.  Die  idee  van  ’n  same- 
stellende  verbeelding  is  verder  uitgewerk  deur  filosowe  soos  Berke- 
ley,  Kant7  en  Schelling,  sodat  kuns  nie  meer  as  ’n  blote  kopie  van 
die  uiterlike  werklikheid  beskou  is  nie.  Die  idee  van  die  skeppende 
vermoë  van  die  kunstenaar  het  dié  van  nabootsing  verv'ang  en  kri- 
tici  het  die  skeppende  krag  van  taal  begin  beklemtoon.  Die  relasie 
kunswerk-universum  het  in  die  oë  van  literêre  kritici  ’n  dramatiese 
verandering  ondergaan. 

In  die  moderne  literêre  kritiek  is  daar  veral  twee  literêr-kritiese  be- 
naderings  wat  hoofsaaklik  op  die  mimetiese  of  nabootsende  lees 
geskoei  is,  naamlik  (1)  sosiologiese  kritiek,  waar\'an  die  Marxis- 
tiese  benadering  ’n  uitvloeisel  is  en,  in  noue  samehang  met  die  so- 
siologiese,  (2)  die  bestudering  van  die  kulturele  konteks  van  die 
literêre  werk,  dit  wil  sê  die  sogenaamde  literêr-kulturele  benade- 
ring. 


Sosiologiese  en  Marxistiese  kritiek 

Sosiologiese  kritiek  berus  op  die  oortuiging  dat  kuns  se  relasies  tot 
die  gemeenskap  van  groot  belang  is  en  dat  die  bestudering  van  so- 
danige  verhouding  kan  lei  tot  die  verdieping  en  ordening  van  'n 
mens  se  reaksie  op  ’n  kunswerk.  ’n  Literêre  werk  is  die  produk  van 
’n  skrywer  wat  gebonde  is  aan  tyd  en  ruimte,  en  wat  ook  voortdu- 
rend  reageer  op  die  gemeenskap  waarvan  hy  deel  is.  Juis  daarom  is 
dit  vir  die  sosiologiese  kritikus  belangrik  om  die  sosiale  milieu  te 
begryp  en  om  te  bepaal  op  watter  wyse  en  in  watter  mate  dit  die 
skrywer  beïnvloed  het. 

Die  eerste  duidelike  verwoording  van  dié  benadering  vind  ons  in 
die  invloedryke  Franse  kritikus  Taine  se  uitspraak  dat  letterkunde 
die  gevolg  is  van  die  oomblik,  die  geslag  en  die  milieu.  Vroor  die 
einde  van  die  negentiende  eeu  het  Marx  en  Engels  ’n  vierde  oor- 
saaklike  faktor  bygevoeg,  naamlik  die  sogenaamde  “produksieme- 
todes”.  Daarmee  het  hulle  die  ontwikkeling  van  ’n  spesiale  vertak- 
king  van  sosiologiese  kritiek  moontlik  gemaak:  Marxistiese  kritiek. 

Rory  Ryan8  gee  die  volgende  vereenvoudigde  uiteensetting  van  die 
grondbeginsel  wat  alle  Marxiste  (ook  literêre  teoretici  en  kritici)  in 
gemeen  het:  volgens  Marx  en  die  Marxiste  kan  alle  sogenaamde 
supermaterialistiese  produkte  van  ’n  gemeenskap  (bv.  kuns,  kul- 
tuur,  godsdiens,  mitologie  en  die  regstelsel)  direk  teruggevoer 
word  na  die  produktiewe  basis  daarvan  (m.a.w.  na  die  wyse 
waarop  indiwidue  binne  ’n  gemeenskap  op  mekaar  inwerk  ten 


einde  te  voorsien  in  hul  basiese  behoeftes  —  voedsel  en  onderdak).  I 
Die  totale  superstruktuur  van  ’n  gemeenskap  berus  dus  in  die  f 
laaste  instansie  op  die  mees  basiese  vlak,  naamlik  materiële  voort-  |i 
bestaan  (en  die  ekonomiese  sisteem  wat  voorsiening  maak  vir  die  I 
materiële  omstandighede  van  die  lede  van  daardie  gemeenskap).  I 
Hieruit  volg  byvoorbeeld  dat  ’n  kapitalistiese  ekonomiese  struk-  1 
tuur  implikasies  het  vir  elke  ander  faset  van  die  superstruktuur,  in- 
sluitende  die  letterkunde  en  die  literêre  kritiek  binne  daardie 
superstruktuur. 

Wanneer  Marxistiese  literêre  teoretici  begin  uitbrei  op  hierdie  ba- 
siese  beginsel  ontstaan  daar  ’n  groot  verskeidenheid  uiteenlopende  I 
teorieë,  sodat  daar  in  der  waarheid  nie  gepraat  kan  word  van  die  I 
Marxistiese  benadering  tot  die  letterkunde  nie,  maar  liewer  van  I 
die  Marxistiese  teorieë  van  Lukács,  Goldman,  Caudwell,  Adorno,  I 
Bloch,  Benjamin,  Williams,  Jameson,  en  andere.  Die  sentrale  I 
kwessie  in  al  hierdie  teorieë  is,  volgens  Ryan,  “one  of  determining  1 
the  degree  to  which  ‘superstructure’  is  bound  by  ‘base’  (or  the  I 
degree  to  which  literature  is  bound  by  society),  and  the  degree  to  I 
which  literature  and  its  study  may  in  turn  influence  or  determine  I 
that  base.”9  Hierdie  sentrale  aangeleentheid  beïnvloed  weer  ’n  I 
teoretikus  se  benadering  aangaande  die  wyse  waarop  die  literêre  I 
werk  geskep  word,  hoe  dit  geanaliseer  moet  word  en  watter  krite-  I 
ria  aangewend  moet  word  by  die  beoordeling  daarvan. 

Volgens  Posel  bepaal  Marxistiese  literêre  kritici  literêre  waarde  I 
dus  nie  in  isolasie  nie,  maar  in  terme  van  die  sosiale  en  politieke  in-  I 
vloed  daarvan  —  “and  specifically  its  role  in  either  reproducing  or  I 
undermining  the  mode  of  production”. 10  Hieruit  volg  dan  byvoor-  I 
beeld  dat  die  sosiale  superstuktuur  van  ’n  kapitalistiese  samele-  I 
wing  met  al  sy  ideologiese  manifestasies  (letterkunde,  godsdiens,  I 
die  reg,  ens.)  daarop  ingestel  is  om  die  kapitalistiese  produksie-  I 
wyse,  wat  gekarakteriseer  word  deur  die  ekonomiese  krag  van  die  j 
heersersklas,  óf  in  stand  te  hou  óf  te  kritiseer.  In  die  Afrikaanse  I 
poësie  vind  ons  by  vroeëre  digters  soos  D.F.  Malherbe  (“Jakob  1 
Ontong”  e.a.  gedigte)  ’n  neiging  om  die  Suid-Afrikaanse  klassesi-  I 
tuasie  kritiekloos  te  vergestalt.  Onder  kontemporêre  digters  gaan  1 
die  stem  van  protes  oor  die  huidige  stand  van  sake  op  politieke  en 
sosiale  gebied  egter  al  sterker  op.  Sulke  gedigte  leen  hulle  daartoe  j 
om  vanuit  ’n  Marxistiese  oogpunt  bestudeer  te  word. 

Die  naïefste  vorme  van  Marxistiese  kritiek  is  dié  waarin  veronder-  j 
stel  word  dat  die  “sosiale  werklikheid”  direk  geprojekteer  word  in  I 
die  letterkunde  en  direk  ontvang  word  deur  die  leser.  Onder  Stalin  | 
(e.a.)  se  invloed  is  die  sogenaamde  “sosialistiese  realisme”  byvoor-  J 
beeld  verhef  tot  die  basiese  metode  van  Sowjet-letterkunde  en  -kri-  J 
tiek;  hiervolgens  is  sekere  buite-literêre  Marxistiese  voorskrifte  vir  | 
die  letterkunde  en  die  kritiek  opgestel  terwyl  literêre  kriteria  streng 
onderdruk  is. 

Resente  Marxistiese  benaderings  is  grootliks  daarop  ingestel  om 
hierdie  soort  dogmatisme  af  te  breek  en  om  ook  erkenning  te  gee 
aan  die  intrinsieke  “literêrheid”  van  ’n  teks.  Die  Marxiste  se  eko- 
nomiese  teorie  het  ’n  nuwe  basis  gevorm  vir  die  bestudering  van 
die  letterkunde,  “but  that  theory  had  to  be  prevented  from  prescri- 
bing  too  rigid,  clumsy,  and  reductive  a  conception  of  the  nature 
and  function  of  the  literary  work  of  art”.11  Hierin  het  kontempo- 
rêre  Marxistiese  literêre  kritici  in  ’n  hoë  mate  geslaag. 

As  voorbeelde  van  Marxistiese  teorieë  bespreek  Ryan  die  werk  van 
Georg  Lukács,  wat  voorkeur  gee  aan  “kritiese  realisme”  teenoor 
modernisme  in  die  letterkunde,  en  die  Neo-Marxis  Adorno  by  wie 
ons  gesofistikeerder  idees  aantref,  byvoorbeeld  die  volgende:  “.  .  .  I 
art  may  achieve  the  status  of  critical  art  by  refusing  to  comment 
directly  on  society”,  en  “  ‘critical  realism’  is  an  art  form,  and  by  t 
first  fulfilling  the  criteria  of  art  (and  not  of  society),  it  may  provide 
the  best  critique  of  that  society”  en  wel  deur  middel  van  die  * 
waardevolle  perspektief  op  die  kontemporêre  samelewing  wat  dit 
bied.12 

Volgens  Posel  besef  verskeie  Marxistiese  kritici  vandag  dat  taal  ’n 
belangrike  rol  speel  in  die  gemeenskap,13  sodat  sommiges,  soos  Ro- 
salind  Coward  en  John  Ellis,  hulle  met  groot  vrug  tot  die  semiolo- 
gie  (d.w.s.  die  studie  van  tekens  en  tekensisteme)  gewend  het  vir 
bykomende  insigte. 

Die  literêr-kulturele  metode 

Die  sogenaamde  literêr-kulturele  kritiese  metode  is  verwant  aan 

historiese  sowel  as  sosiologiese  kritiek.  Die  ondersoekveld  is  die 
hele  komplekse  gebied  van  kulturele  aktiwiteite  waarvan  die  pro- 
duksie  van  letterkunde  slegs  ’n  fraksie  is. 

Literêr-kulturele  kritici  beskou  die  kulturele  terrein  in  al  sy  fasette 
en  poog  om  die  invloed  daarvan  op  die  literêre  kunstenaar  te 
bepaal.  Hierdie  kritikus  vel  nie  in  die  eerste  plek  waardeoordele 
oor  spesifieke  werke  nie  —  sy  eerste  belang  is  daarby  om  te  beskryf 
hoe  die  kulturele  klimaat  van  ’n  periode  die  produksie  en  evalue- 
ring  van  letterkunde  beïnvloed  of  beïnvloed  het.  Hy  probeer  ook 
bepaal  hoe  die  kwaliteit  en  toonaard  (“tone”)  van  letterkunde  ver- 
want  is  aan  die  kultuur  waarvan  die  skrywer  deel  is  of  was. 

Volgens  Hoggart14,  ’n  kontemporêre  literêr-kulturele  kritikus,  is 
die  doel  van  hierdie  benadering  om  te  bepaal  watter  waardesis- 
teem  vervat,  gereflekteer  of  weerstaan  is  in  die  werk,  en  om  dit  ak- 
kuraat  te  beskryf  ten  einde  tot  groter  “kulturele  kennis”  te  kan 
kom.  In  samewerking  met  ander  dissiplines  (psigologie,  antropolo- 
gie,  sosiologie,  e.a.)  trag  hierdie  kritici  om  deur  middel  van  die  deeg- 
like  bestudering  var.  literêre  werke  beter  analises  van  kulture  te 
maak.  Uiteindelik  gaan  dit  dus  hier  nie  in  die  eerste  plek  om  die 
literêre  werk  as  sodanig  nie. 

Die  werk  van  sommige  Afrikaanse  digters  leen  hul  by  uitstek  daar- 
toe  om  so  “gebruik”  te  word:  die  poësie  van  veral  Boerneef  en 
Olga  Kirsch  bevat  sterk  elemente  van  ’n  inisiële  verbondenheid 
aan  bepaalde  kultuurgroepe.  Met  die  “Klipwerk”-reeks  (in  Nuwe 
verse)  het  Van  Wyk  Louw  doelbewus  probeer  om  die  wêreld 
waarin  hy  opgegroei  het  te  “hérskep  in  woorde”.lj  Gedigte  soos 
“  ’n  Paternoster  vir  Suid-Afrika”  ( Digby  Vergenoeg)  van  Lina  Spies, 
Barend  Toerien  se  “om  uit  woede  te  skryf  ’  (in  Verliese  en  aanklagte), 
en  baie  ander  toon  dat  hierdie  digters  ten  nouste  betrokke  is  by  die 
probleemvrae  van  hul  kultuur.  Sulke  gedigte  sal  uiteraard  vir  die 
literêr-kulturele  kritikus  veel  stof  tot  nadenke  bied. 


Afrikaanse  poësiekritiek16 

Hoewel  die  eerste  Afrikaanse  poësiekritici  nie  doelbewus  ’n  be- 
paalde  beginsel  of  beginsels  uit  die  Europese  kritiek  oorgeneem  het 
nie  was  die  kritiek  van  1875  tot  1925  oorwegend  mimeties  georiën- 
teer.  Vanaf  die  stigting  van  die  Genootskap  van  Regte  Afrikaners, 
wat  sigbaar  gestalte  gegee  het  aan  die  ontwakende  bewussyn  van 
die  Afrikaner,  tot  1925,  toe  Afrikaans  volle  erkenning  van  staats- 
weë  gekry  het,  is  poësie  beskou  as  ’n  weerspieëling  van  die  “nasio- 
nale  werklikheid”. 

Afrikaanse  kritici  het  onomwonde  verklaar  dat  letterkunde  ’n 
weerspieëling  van  die  Afrikaanse  volksgees  en  volkskultuur  moes 
wees  en  volgens  hierdie  spieël-analogie  het  hulle  die  werke  beoor- 
deel.  Wiehahn17  gee  verskeie  redes  waarom  hierdie  benadering 
gevolg  ís,  onder  andere  die  volgende:  dié  norm  is  deur  die  volk  self 
bepaal.  Weens  swak  onderwystoestande  op  die  platteland  kon  die 
boerebevolking  nie  tot  ’n  waardering  vir  kunsprodukte  van  ’n  hoë 
gehalte  kom  nie.  Daar  is  gevolglik  van  letterkunde  verwag  om  in 
eenvoudige  taal  tot  hulle  te  spreek  oor  hul  eie  belange.  Kritici  het 
hierdie  behoefte  by  die  volk  herken  en  daaraan  voldoen.  Die  op- 
vatting  is  verder  op  empiriese  waarneming  gefundeer:  dié  werke 
wat  beskou  is  as  die  mees  geslaagdes  onder  die  vroeë  gedigte  was 
inderdaad  “spieëlbeelde”  van  die  Afrikaanse  werklikheid  (bv. 
“Die  vlakte”  en  “Martjie”  van  Jan  Celliers  en  Trekkerswee  van 
Totius). 

Kritici  wat  gedurende  dié  tydperk  opgetree  het,  was  S.J.du  Toit, 
Gustav  S.  Preller,  E.C.  Pienaar,  C.P.  Hoogenhout,  J.H.H.  de 
Waal,  Jan  Celliers,  Lydia  van  Niekerk,  en  andere.  Hul  kritiek  was 
meestal  onderhewig  aan  die  algemene  mimetiese  tekortkominge: 
die  verband  gedig-werklikheid  is  oorvereenvoudig  en  langs  die  weg 
van  die  gedig  is  daar  terugbeweeg  na  die  stuk  werklikheid  wat 
daarin  uitgebeeld  is  sodat  die  studieterrein  van  die  letterkunde 
verlaat  en  dié  van  die  sosiologie  betree  is.  Die  intrinsieke  waarde 
van  die  poësie  is  misken  en  dit  is  blootgestel  aan  allerlei  buite-lite- 
rêre  norme:  so  het  S.J.  du  Toit  byvoorbeeld  sy  ideaal  van  “.  .  .  ’n 
eie  letterkunde,  waarin  ’n  selfstandige  nasionale  bewussyn  sig  af- 
spigel”  tot  kriterium  verhef, 18  om  maar  ’n  enkele  voorbeeld  te 
noem. 

Nadat  die  aanvanklike  taalstryd  verby  was,  is  hierdie  “patriotiese 


duimstok”  —  volgens  Elisabeth  Eybers  se  beskrywing  —  deur  die 
Dertigers  verwerp.  Uiteindelik  sou  hierdie  “spieëf’-metafoor  in 
Van  Wyk  Louw  se  grootser  ideaal  ’n  nuwe  verband  ingaan:  “Ons 
moet  nog  daartoe  kom  dat  ons  volksliteratuur  die  spieël  word  van 
alles  wat  in  ons  omgaan  .  .  .  Alles,  maar  ook  alles  wat  die  moderne 
mens  roer,  wat  sy  vreugde  of  smart  maak,  moet  ook  in  ons  litera- 
tuur  sy  neerslag  kry”.1 

Onder  eietydse  Afrikaanse  literatore  is  daar  tans  ’n  neiging  te  be- 
speur  om  weg  te  beweeg  van  wat  Steenberg  noem  “die  isolasie- 
praktyk  van  die  outonomisme,  dualisme  of  kontekstualisme  van  ’n 
fenomenologiese  literatuurbenadering.”20  Hoewel  die  literêre  werk 
steeds  die  sentrale  objek  van  ondersoek  moet  bly,  kan  dit  nie  in  iso- 
lasie  beskou  word  nie  omdat  dit  nie  in  volkome  isolasie  ontstaan  of 
bestaan  nie.  Steenberg  se  referaat  bevat  insiggewende  stellings  oor 
en  beredenerings  van  die  uiters  komplekse  relasie  woordkunswerk- 
universum.  Volgens  Steenberg  spreek  ook  André  P.  Brink  nou  sy 
bedenkinge  uit  teen  die  “fenomenologiese  kompartementering  van 
die  kunswerk  waardeur  die  literatuur  losgemaak  word  uit  die 
lewe”.21  A.P.  Grové  het  reeds  in  1978  die  volgende  vraag  gestel: 
“Is  die  spanning  en  relasies  wat  daar  bestaan  tussen  die  wêreld 
binne  en  die  wêreld  buite  die  gedig,  nie  juis  een  van  die  faktore  wat 
die  studie  van  die  letterkundige  so  sinvol  en  aktueel  maak  nie?”22 
Die  wêreld  buite  die  gedig  sluit  dan  die  ganse  kulturele  konteks  in, 
maar  veral  die  historiese,  sosio-politiese  en  universele  konteks  (kyk 
Steenberg  se  artikel).  Daar  word  dus  ook  erkenning  gegee  aan  die 
relasies  kunswerk-leser/ontvanger  en  kunswerk-skrywer,  wat  in 
die  volgende  twee  artikels  aan  die  orde  gestel  word. 


Voetnote 

1 .  Die  eerste  afdeling  van  my  MA-verhandeling,  ’n  Oorsig  van  enkele 
moderne  literêr-kritiese  metodes  met  ’n  toepassing  op  ‘Glaukus  klim  uit  die  water’ 
(UP,  1982),  is  gewy  aan  so  ’n  oorsig. 

2.  Hierdie  vyfde  kategorie  kom  ter  sprake  in  H.T.  Boonstra  se  artikel 
Van  waardeoordeel  tot  literatuuropvatting,  in  De  Gids,  nr.  4,  1979. 

3.  Abrams,  M.H.,  A  glossary  ofliterary  terms.  —  New  York:  Holt,  Rinehart 
&  Winston,  1971,  p.  37. 

sulke  “mental  images”  uit  die  omwêreld  wat  deur  die  verstand  ont- 
vang  is  as  sensoriese  data  en  daarna  bloot  weerspieël  is  in  poësievorm. 

6.  Adams,  H.,  Critical  theory  since  Plato.  —  New  York:  Harcourt  Brace  Jo- 
vanovich,  1971,  p.  2. 

7.  In  sy  Critique  of  pure  reason  en  Critique  of  practical  reason  lê  Kant  veral 
klem  op  die  feit  dat  die  verstand  ’n  aktiewe  bewerker  is  wat  uit  die  rou- 
materiaal  van  sensoriese  ervarings  ’n  wêreldorde  van  gekonseptuali- 
seerde  verskynsels  saamstel. 

8.  Ryan,  R.,  Marxism  and  literature,  in  Du  Toit,  P.  (ed.),  Reflections  on 
Marxism.  —  Pretoria:  Van  Schaik,  1982,  p.  194. 

9.  Ibid. 

10.  Posel,  D.,  Marxist  literary  theory:  Literature  ‘in  the  final  analysis’,  in 
Ryan,  R.  and  Van  Zyl,  S.  (ed.) ,  An  introduction  to  contemporary  literary 
theory.  — -  Johannesburg:  Ad.  Donker,  1982,  p.  131. 

11.  Ryan,  op.  cit.,  p.  201. 

12.  Ibid.,  p.  206. 

13.  Posel,  op.  cit.,  p.  143. 

14.  Hoggart,  R.,  Contemporary  cultural  studies:  An  approach  to  the  study 
of  literature  and  society,  in  Bradbury,  M.  and  Palmer,  D.  (ed.),  Con- 
temporary  criticism.  —  London:  Butler  &  Tanner,  1970. 

15.  Louw,  N.P.  van  Wyk.,  Rondom  eie  werk.  —  Kaapstad:  Tafelberg,  1970, 
p.  42. 

16.  Gegewens  oor  die  Afrikaanse  poësiekritiek  tot  1964  kom  hoofsaaklik 
uit  Rialette  Wiehahn  se  werk  Die  Afrikaanse  poësiekritiek.  —  Kaapstad: 
Academica,  1965. 

17.  Ibid.,  p.  3. 

18.  Ibid.,  p.  18. 

19.  Ibid.,  p.  44. 

20.  Steenberg,  D.H.,  Literatuur  en  die  kulturele  konteks,  in  Tydskrif  vir. 
Letterkunde,  nuwe  reeks,  jg.  XX,  nr.  1,  Febr.  1982,  p.  36. 

21.  Ibid.,  p.  41. 

22.  Grove,  A.P.,  Dagsoom.  —  Kaapstad:  Tafelberg,  1978,  p.  120. 

Henning  Snyman  en  Sheila  Cussons 

Aanbeveling  in  verband  met  die  Ingrid  Jonker-prys,  1983 


Die  Ingrid  Jonker-prys  vir  die  beste  debuutdigbundel  is  op  19  September  aan 
Johann  de  Lange  oorhandig  vir  Akwarelle  van  die  dors.  Dié  werk  is  deur 
Human  &  Rousseau  gepubliseer  en  die  beoordelaars  vir  die  prys  was  drr. 
Henning  Snyman  en  Lina  Spies  en,  as  buitebeoordelaar,  Sheila  Cussons,  wat 
ook  die  prys  oorhandig  het.  Die  aanbevelingsverslag,  opgestel  deur  dr. 
Snyman  en  mej.  Cussons,  is  goedgunstiglik  deur  die  Afrikaanse  Skrywers- 
gilde  aan  Ensovoort  beskikbaar  gestel: 


Uit  die  elf  voorgelegde  bundels  was  daar  veral  drie  wat  die  aandag 
getrek  het  deur  woordvernuf,  ’n  poëtiese  avontuurlikheid  en  belof- 
teryke  verse:  Lucas  Malan  se  ’n  Bark  vir  die  ontheemdes,  André  Letoit 
se  suburbia  en  Johann  de  Lange  se  Akwarelle  van  die  dors. 

Lucas  Malan  se  gedigte  toon  veral  belofte  met  die  keurigheid  van 
sy  taalversorging  en  die  rypheid  in  sy  benadering  tot  sy  stof. 
Enkele  verse  is  allerweë  bekoorlik,  byvoorbeeld  “Anatomieles”, 
“Jakkalsdraai”,  “Antieke  reis”,  “Storm  oor  Johannesburg”  en 
“Nagwaak”.  Daar  is  egter  talle  retoriese  gedigte,  ongeïntegreerde 
beelde,  gedwonge  sintaksis  en  onaf  slotreëls.  Saam  met  die  betrek- 
lik  yl  tematiese  gang  en  die  gebrek  aan  spanning  tussen  werklik- 
heid  en  woord,  skakel  dit  ’n  Bark  vir  die  ontheemdes  uit  vir  ’n  prystoe- 
kenning. 

André  Letoit  se  bundel  suburbia  sit  propvol  verrassings.  Aan  die 
nie-gunstige  kant  is  sommige  gedigte  te  bewustelik  ingestel  op  ’n 
anti-poësie  benadering.  Hierdie  bewustelikheid  doen  pretensieus 
aan  en  is  in  ieder  geval  nie  opgewasse  teen  die  weerspanninge  krag 
van  die  poëtiese  medium  nie.  Boeiend  is  die  avontuurlikheid  van 
Letoit  se  gedig  —  in  sowel  tema  as  taal.  In  die  geheel  skep  suburbia 
’n  beeld  van  ’n  dekadente  suburbia-samelewing,  dit  is  kragtige  eie- 
tydse  poësie,  dit  raak-raak  aan  die  revue-kuns,  die  verhouding 
tussen  werklikheid  en  beeld  word  sinvol  gehanteer  en  dit  ontwikkel 
’n  nuwe  idioom  vir  die  Afrikaanse  digkuns.  suburbia  is  ’n  substan- 


Johan  van  Wyk 

’n  Ondersoek  na  die  poësie  en 


In  hierdie  eerste  van  twee  dele  van  my  ondersoek  wil  ek  Ingrid 
Jonker  se  lewe  en  poësie  bespreek  tot  en  met  haar  debuutbundel, 
Ontvlugting. 1  Ek  sal  telkens  na  latere  gedigte  verwys  om  aan  te  toon 
hoe  sentraal  sekere  dinge  in  haar  poësie  en  lewe  was.  Dié  is  slegs  ’n 
baie  voorlopige  ondersoek.  Ek  is  tans  besig  met  my  MA-verhande- 
ling  oor  die  doodsmotief  in  Ingridjonker  se  werk  en  hierdie  arti- 
kels  moet  nie  verwar  word  met  die  navorsing  wat  ek  besig  is  om 
daarvoor  te  doen  nie. 

My  onderwerp  het  nie  slegs  betrekking  op  haar  poësie  nie,  maar  is 
eerder  ’n  poging  om  haar  lewe  te  interpreteer  aan  die  hand  van 
haar  poësie,  en  andersom.  Sy  is  een  van  die  digteresse  by  wie  daar 
baie  raakpunte  tussen  lewe  en  poësie  is.  Trouens,  haar  lewe  kan 
beskou  word  as  een  van  haar  gedigte.  Hierdie  idee  kom  telkens  in 
haar  poësie  voor.  In  “Ek  het  gedink  .  .  .”  uit  Ontvlugting  skryf  sy 
byvoorbeeld:  “Nou  weet  ek  is  ons  lewens  soos  ’n  lied”. 

Dit  is  onmoontlik  om  vas  te  stel  in  watter  mate  haar  gedigte  as 
outobiografiese  aantekeninge  beskou  kan  word  en  hoeveel  van  die 
mens  Ingrid  Jonker  in  haar  gedigte  openbaar  word.  Wat  ek  dus 
hier  aanbied,  is  streng  gesproke  nie  wetenskaplik  nie,  maar  een 
digter  se  interpretasie  van  ’n  ander  se  poësie  en  lewe.  Dit  is  ’n  hul- 
deblyk,  ’n  poging  om  die  onsegbare  te  sê.  Die  poësie  en  die  weten- 
skap  gaan  nie  maklik  hand  aan  hand  nie. 


siële  protes  teen  ’n  kleinburgerlike  poësie,  en  met  verdere  vakkun- 
dige  slyping  kan  Letoit  werklik  beduidende  werk  lewer. 

Johann  de  Lange  se  keurig  versorgde  bundel  Akwarelle  van  die  dors 
is  deursigtige  woordtekeninge  van  ’n  jongmens  se  ervarings  van 
die  natuur,  die  eensaamheid  en  die  menslike  drif.  Telkens  word  ’n 
bepaalde  ervaring  of  indruk  tot  ’n  beeld  verwerk,  en  in  die 
boeiende  verhouding  tussen  ervaring  en  beeld  lê  die  transparante 
en  sensitiewe  skoonheid  van  hierdie  waterverf-poësie.  Die  dors  van 
die  titel  word  geleidelik  ontwikkel  van  die  weemoed  in  die  natuur 
tot  die  leegheid  in  die  self,  en  tot  die  brakheid  wat  die  verstoten- 
heid  en  die  eensaamheid  bring.  Die  bundel  is  as  ’n  hegte  eenheid 
gekomponeer,  en  alhoewel  dié  digter  sy  eie  moderne  idioom  ont- 
wikkel,  toon  hy  ’n  subtiele  ooreenkoms  met  C.  Louis  Leipoldt.  Die 
twee  Leipoldt-verse  is  dan  ook  van  die  mees  afgeronde  gedigte  in 
die  bundel.  Soos  Leipoldt,  soek  hy  troos  in  ’n  vers:  “hy/wat  woor- 
de/skep,  en  met/die  woorde  skep:/digter  dus,/en  meer-as-mens,/ook 
sy  pyn/bomenslik  uitgepuur:/die  saadknop/’n  mond  vol  woorde”. 
Akwarelle  van  die  dors  lewer  bewys  van  digterlike  belofte  en  van  sen- 
sitiewe  poësie. 

Die  twee  beoordelaars  is  dus  van  mening  dat  uit  die  voorgelegde 
bundels  Johann  de  Lange  die  sterkste  aanspraakmaker  is,  met 
André  Letoit  in  ’n  tweede  en  Lucas  Malan  in  ’n  derde  posisie.  Nie 
een  van  die  bundels  is  egter  op  die  verlangde  peil  vir  die  toeken- 
ning  van  die  Ingrid  Jonker-prys  nie. 

Buitebeoordelaar 

Na  my  mening  is  daar  genoeg  bewyse  van  belofte  van  digterskap 
by  Johann  de  Lange  en  sy  bundel  Akwarelle  van  die  dors.  Veral  som- 
mige  gedigte  hanteer  hy  met  ’n  vaardigheid  wat  op  ’n  duidelike 
potensiaal  dui.  Akwarelle  van  die  dors  is  myns  insiens  ruim  bekro- 
ningswaardig.  Dit  is  dus  met  genoeë  dat  ek  die  Ingrid  Jonker-prys 
vir  poësie  nou  aan  Johann  de  Lange  oorhandig. 


van  Ingrid  Jonker  I 


Die  geboortedatums  op  Ingrid  Jonker  se  geboortesertifikaat  en 
doopseël  stem  nie  met  mekaar  ooreen  nie.2  Oor  die  algemeen  word 
aanvaar  dat  sy  op  19  September  1933  gebore  is.  Sy  sterf  in  geheim- 
sinnige  omstandighede  op  19  Julie  1965.  Haar  dood  is  een  van  dié 
raaisels  waarvan  die  implikasies  deur  geen  navorser  onderskat 
mag  word  nie.  Haar  lyk  is  in  die  vroegoggend  op  die  strand  by 
Drieankerbaai  gevind.3  Dood  in  die  see  is  die  onderwerp  van 
soveel  van  Ingrid  Jonker  se  gedigte  dat  dit  as  ’n  sentrale  tema  in 
haar  oeuvre  beskou  kan  word. 

Die  uitspraak  van  die  hofondersoek  na  haar  dood  was  dat  sy  self- 
moord  gepleeg  het.  Daar  is  egter  baie  nie-amptelike  verklarings 
van  hoe  sy  gesterf  het.  Haar  dood  kon  ’n  blote  ongeluk  gewees  het. 
(Een  verhaal  lui  dat  sy  op  die  strand  aan  die  slaap  geraak  het  en 
dat  die  gety  opgekom  en  haar  ingetrek  het.)  Dit  is  baie  moeilik  om 
te  verstaan  waarom  sy  sou  selfmoord  pleeg  en  haar  sewejarige  dog- 
tertjie  alleen  agterlaat.  ’n  Ander  vraag  wat  beantwoord  moet 
word,  is  wat  tot  haar  “selfmoord”  gelei  het. 

Die  antwoorde  op  hierdie  vrae  is  seker  van  mindere  belang  vir  die 
literatuurstudie.  As  ’n  skrywer  het  ek  egter  al  agtergekom  dat  ’n 
mens  meer  van  skryf  af  leer  deur  die  dagboeke  en  biografieë  van 
skrywers  te  lees  as  ontledings  van  hul  gedigte. 

In  ’n  kort  lewenskets  wat  saamgestel  is  deur  NALN4  word  beweer 
dat  haar  gesondheid  versleg  het  voor  haar  dood,  sodat  sy  “onder 
mediese  toesig  (moes)  lewe”.  Daar  word  genoem  dat  sy  in  ’n 
motorongeluk  betrokke  was  en  so  ’n  gebreekte  voet  opgedoen  het 
waarvan  die  gips  ’n  week  voor  haar  dood  verwyder  is. 

Ingrid  Jonker  se  debuutbundel,  Ontvlugting,  bevat  talle  beelde  en 
voorspellings  wat  ooreenkomste  toon  met  die  omstandighede  van 
haar  dood.  Dit  is  asof  sy  in  die  ban  van  hierdie  beelde  geleef  het. 

Opperman  het  in  ’n  briefvan  April  1960  aan  G.T.  Minnaar  gesê: 
“Aan  die  een  kant  weet  ek  nie  of  dit  enige  sin  het  om  nog  verder 
die  bundel  Ukulele  van  Ingrid  Jonker  met  haar  te  bespreek,  want 
die  gedigte  self  moet  die  praatwerk  doen  en  nie  die  persoon  van  die 
digter  nie.”5  Vandag  spreek  die  persoon  van  Ingrid  Jonker  net  so 
duidelik  soos  haar  poësie.  Waardering  vir  haar  werk  word  aange- 
vul  deur  waardering  vir  haar  as  mens,  ’n  mens  wat  toenemend 
mite,  legende  en  gedig  self  geword  het. 

Kort  voor  haar  dood  het  sy  die  laaste  reël  van  ’n  Dylan  Thomas- 
vers  onderstreep:  “After  the  first  death,  there  is  no  other  .  .  .”6  (Dit 
is  interessant  dat  die  digteres  Sylvia  Plath  ook  die  getal  kere  wat  sy 
moet  sterf  as  onderwerp  vir  haar  gedig  “Lady  Lazarus”7  het.)  Die 
dood  was  by  Ingrid  Jonker  ’n  dwangvoorstelling.  Aansluitend  by 
die  doodskwelling  is  daar  talle  beelde  in  haar  gedigte  wat  verwys 
na  die  kruisiging  van  Christus  en  die  wederopstanding.  In  hierdie 
gedigte  word  die  persona  sterk  met  Christus  vereenselwig.  Anders 
as  in  die  Dylan  Thomas-aanhaling  word  die  dood  in  Ingrid  Jonker 
se  gedig  “Die  beeldhouer”  (strofe  5-9)  na  aanleiding  van  Christus 
se  opstanding  nie  as  die  einde  van  die  lewe  beskou  nie: 

“En  wanneer  ek  stil  teen  ’n  kruishout  word 
is  ék  die  verlange  en  die  hande  van  God 

die  Seun  van  die  mens  en  die  oë  wat  breek 
en  bloei  ek  wit  as  die  dolk  in  my  steek 

en  het  ek  gesterf,  verwond  en  vermink 

met  my  kroon  en  my  vrees  in  die  aarde  gesink. 

Maar  ontwaak  ek  later  as  ’n  seuntjie  wat  lag 
oor  wit  sande  in  aande  huppelend  draf 

uitgespoel  deur  die  see,  een  lyf  met  die  wier 
en  bamboes  wat  slinger  en  water  wat  tier,” 

In  hierdie  gedig  vind  daar  verskeie  metamorfoses  plaas:  beeld- 
houer  word  beeldhouwerk,  God  en  skepsel.  Sy  sterf  en  sy  staan  op 
uit  die  dood.  Ek  moet  “sy”  eintlik  tussen  aanhalingstekens  ge- 
bruik,  want  dit  is  opvallend  dat  die  onderskeie  figure  in  die  gedig 
almal  manlik  is.  Die  vereenselwiging  van  die  digteres  met  die  man- 
like  is  iets  wat  op  sigself  ’n  deeglike  ondersoek  waardig  is.  Weer 
eens  kan  ek  net  tentatief  die  stelling  maak  dat  daar  myns  insiens 
heelwat  van  die  digteres  in  hierdie  figure  ingelees  kan  word. 
Waarom  word  daar  ’n  aksentteken  op  die  woord  “ék”  in  die  vyfde 
strofe  geplaas?  Ook  in  hierdie  gedig  figureer  die  beeld  van  die  kind 
wat  in  die  see  sterf. 

Ingrid  Jonker  se  vroeë  dood  het  tot  gevolg  gehad  dat  daar  nooit 
aan  haar  gedink  kan  word  as  iemand  wat  oud  is  nie.  Sy  sal  altyd  ’n 
simbool  van  die  jeug  bly.  Die  beeld  wat  ons  van  haar  het,  sal  altyd 
onvoltooid  wees. 

Peers  Hartzenberg  het  in  Dagbreek  en  Landstem  verkeerdelik  geskryf: 
“Op  18-jarige  leeftyd  maak  sy  naam  as  digter  met  haar  eerste 
bundel,  Ontvlugting.”8  In  werklikheid  het  sy  op  die  baie  minder 
idilliese  ouderdom  van  twee-en-twintig  gedebuteer.  Het  Hartzen- 
berg  hierdie  vergissing  gemaak  omdat  hy,  soos  so  baie  ander,  nie 
kon  aanvaar  dat  ’n  volwasse  vrou  dié  gedigte  geskryf  het  nie? 

Die  man  het  as  medeskrywer  en  kritikus  ’n  belangrike  rol  in  haar 
lewe  gespeel.  Ek  het  nog  nie  genoeg  materiaal  om  oor  die  invloed 
van  haar  vader,  Abraham  Jonker,  te  skryf  nie.  Kortliks  gaan  ek  net 
noem  dat  Pieter  Venter,  die  tragiese  surrealistiese  digter,  met  haar 
getroud  was  en  dat  skrywers  soos  Jack  Cope,  Uys  Krige,  André  P. 
Brink  en  Jan  Rabie  invloede  op  haar  uitgeoefen  het.  Ek  sal  egter 
haar  korrespondensie  met  D.J.  Opperman  meer  breedvoerig  be- 
spreek  omdat  daarin  gedigte  verskyn  wat  literer-histories  belang- 
rik  is  vir  haar  oeuvre. 

Wanneer  sy  aan  haar  eie  belangrikheid  twyfel,  skryf  sy  soos  volg  in 
haar  dagboek:  “And  I  —  will  I  be  nothing  but  the  small  voice  of  a 


minorpoet  .  .  ,,”9  en  kan  ek  nie  anders  as  om  haar  te  sien  as  ’n  vrou 
alleen  in  die  literatuur  wat  op  patriargale  wyse  oorheers  is  deur  die 
man  nie. 

Die  beeld  van  die  skoudier  in  die  gedig  “By  die  Goodwood-ten- 
toonstelling”  is  myns  insien  ’n  onbewuste  eggo  van  haar  eie  situa- 
sie  in  die  literatuur: 

“Hul  het  my  uitgekies  en  ingetroon 
tot  hierdie  tronk  waarin  ek  woon 

waarom  hul  daagliks,  vry  nog,  gaan 
en  nie  my  stom  kreet  kan  verstaan 

’n  Eerste  Prys  hang  om  my  nek 
maar  saans  verlang  ek  halfpad  gek  .  .  .” 

Die  gedig  het  ’n  ironiese  weerklank  wanneer  sy  die  eerste  persoon 
word  om  die  APB-prys  in  1964  te  ontvang.  Haar  “stem”  was  in- 
derdaad  klein  in  die  manlike  konteks  waarbinne  sy  moes  funksio- 
neer. 

Ingrid  Jonker  se  manuskripte  is  gekeur  deur  manlike  persone. 
Hulle  het  vir  haar  na  haar  gedigte  gekyk,  pryse  aan  haar  uitgedeel 
en  haar  liefgehad.  Hulle  was  die  uitgewers  na  wie  sy  moes  gaan. 
Hulle  het  haar  “stem”  beheer.  Die  man  vind  dan  ook  uitdrukking 
in  haar  gedigte,  maar  in  watter  mate  die  uitdrukking  gekleur  is 
deur  haar  ondervinding  met  mans  is  onmoontlik  om  te  bepaal.  Ek 
gaan  in  ’n  later  afdeling  egter  die  beeld  van  die  man  wat  ons  in 
haar  poësie  aantref,  bespreek. 

Opperman  se  korrespondensie  met  Ingrid  Jonker 

In  ’n  brief  aan  N.P.  van  Wyk  Louw  skryf  Opperman  van  Ingrid 
Jonker:  “Tussen  hakies:  Abr.  Jonker  het  ’n  dogter:  Ingrid,  16  jr. 
oud,  wat  nogal  aanleg  het.  Ek  bespreek  Dinsdag  haar  verse  met 
haar.  Sekerv/d  levrou?Cilliers-  +  Jonker-streep?”10R«edsin  1950 
is  Opperman  bewus  van  haar  talent  en  moontlikhede  as  digteres. 
Tipies  van  Opperman  probeer  hy  haar  talent  verklaar  aan  die 
hand  van  oorerflikheid. 

Ingrid  Jonker  se  moeder  het  die  welluidende  naam  Beatrice 
gehad.1  In  vele  opsigte  kom  Ingrid  se  lewe  ooreen  met  dié  van 
haar  moeder.  Ingrid  se  ouers  is  geskei  toe  sy  nog  baie  jonk  was,  net 
soos  sy  en  Pieter  Venter  van  mekaar  geskei  het  toe  haar  dogtertjie, 
Simone,  baie  jonk  was. 

In  “Lewenskets  vir  die  Vaderland”  skryf  Ingrid  soos  volg  oor  haar 
moeder:  “Toe  ek  so  agt  jaar  oud  was,  het  my  moeder  siek  geword. 
In  wind  en  weer  het  Ouma  vir  my  suster  en  vir  my  versorg,  aange- 
dra,  aangetrek,  ons  klere  verstel  en  gelap,  want  ons  was  brandarm, 
en  vir  ons  saans  laat  op  die  strand  kom  haal  as  ons  in  die  somer 
aan-aan  op  die  Union  Jack  speel. 

“Uit  hierdie  tydperk  het  ek  iets  van  my  moeder  onthou  —  ’n  prag- 
tige  geheim.  Ek  het  dit  probeer  te  woord  stel  in  Ladybird  (’n  herin- 
nering  aan  my  moeder),  gebaseer  op  die  kinderrympie:  ‘Ladybird, 
ladybird,  fly  away  home;  your  house  is  on  fire,  your  children  are 
gone  .  .  .’  My  moeder,  sterwend,  was  so  sonnig  soos  ’n 
liewenheersbesie,  so  vol  geheime,  so  verrassend,  so  teer  .  .  ,”12 

In  haar  familie  was  daar  verskeie  skrywers:  aan  moederskant 
onder  meer  prof.  A.C.  Cilliers,  wat  ’n  boek,  Die  silwer  soom,  geskryf 
het.13  Haar  vader,  dr.  Abr.  H.  Jonker,  was  ook  ’n  skrywer  en  die 
leier  van  Die  Nuwe  Saaklikheid-beweging  in  die  letterkunde.14 

Die  verse  wat  Opperman  aan  Van  Wyk  Louw  genoem  het  en  wat 
hy  dié  Dinsdag  met  Ingrid  Jonker  bespreek  het,  kom  uit  haar 
eerste  manuskrip:  “Ek  was  toe  sestien  en  het  die  boek  tragies 
genoem:  Na  die  somer.  Dit  is  afgekeur,  maar  nou  het  ek  dr.  D.J. 
Opperman  ontmoet.  Ek  het  die  meeste  van  sy  gedigte  wat  toe  al 
verskyn  het  van  buite  geken.  Ek  was  baie  opgewonde  en  ’n  bietjie 
bang,  maar  is  dadelik  gerusgestel  deur  sy  erns  en  kalmte  en,  bo- 
wenal,  die  briljante  oë  wat  nie  vir  my  uitgelag  het  nie.”15 

Op  ’n  ongedateerde  Kerskaartjie  (klaarblyklik  uit  die  vroeë  vyfti- 
gerjare)  aan  Opperman  verskyn  die  volgende  aanhaling: 

“En  aan  my  wese  sal  ek  teerheid  gee, 

En  soos  ’n  kind  die  dinge  sê 

Wat  met  hul  reine  vuur  diep  brand 

En  soos  wit  lelies  op  die  water  lê  .  .  .”16 

Ek  kon  nie  uitmaak  of  sy  dit  self  geskryf  het  nie,  maar  dit  is  ’n  ver- 
rassende  voorafskaduwing  van  haar  latere  poësie.  “Soos  ’n  kind 
die  dinge  sê”  is  ’n  leuse  vir  byna  al  haar  werk.  Die  lelie-beeld  het 
sy  weerklank  in  die  gedig  “Graf ’,  opgedra  aan  berta,  wat  in  Ontvlug- 
ting  verskyn  het: 

“In  die  aand  by  Gordonsbaai 
het  sy  kinderlik  geraai 

waar  die  lelieblom  kan  wees 
wat  haar  hart  van  pyn  genees.” 

Hierdie  gedig,  oor  ’n  vrou  wie  se  lyk  op  die  strand  gevind  is,  laat 
die  leser  wonder  wie  dié  Berta  is  aan  wie  die  gedig  opgedra  is.  Is  sy 
nie  dalk  ’n  sleutel  tot  Ingrid  Jonker  se  obsessie  met  dood  in  die  see 
nie?  Het  sy  haar  dood  geskoei  op  die  voorbeeld  van  iemand 
anders?  Ook  kan  haar  beelde  van  die  vrou  in  die  see  teruggevoer 
word  na  heelwat  van  Opperman  se  vroeë  gedigte  soos  “Water- 
engel”,  “Slapende  vrou”  en  “Eilandgroep”  uit  Heilige  beeste.'1 

In  ’n  brief  gedateer  Februarie  1951  met  Girls’  High  School,  Wyn- 
berg,  se  briefhoof,  vra  sy  Opperman  om  kommentaar  te  lewer  op 
vier  van  haar  “jongste”  gedigte:  “Groudag”,  “Grootsheid”, 
“Terwyl  jy  kind”  en  “Klaproos”. 18  Ek  het  die  gedigte  nie  gesien 
nie,19  die  enigste  gevolgtrekking  wat  ek  kan  maak,  is  dat  die  titels 
tipies  is:  ’n  blomnaam,  die  kind-motief  en  ’n  adolessente  obsessie 
met  grootsheid. 

Opperman  het  die  volgende  oor  hierdie  gedigte  geskryf:  “Ek  het  u 
jongste  verse  met  belangstelling  gelees  en  ’n  paar  aantekeninge 
daarby  geskryf.  Drie  v/d  verse  het  ’n  mooi  kern  en  u  moet  sekerlik 
aan  hulle  voortwerk.  Die  verse  is  oor  die  algemeen  effens  te  los  van 
vorm,  dan  is  party  rymwoorde  geforseerd  en  u  gebruik  nog  te  dik- 
wels  afgetrokke  selfstandige  naamwoorde  wat  eintlik  min  funksie 
in  u  verse  het.  —  Moenie  moed  verloor  nie!  Stuur  weer.”20 

Ingrid  het  sy  opmerking  oor  die  vorm  ernstig  opgeneem:  haar  de- 
buutbundel  was  so  eenselwig  van  vorm  dat  kritici  dit  beskryf  het 
as  ’n  “dreuning”.21 

In  ’n  volgende  brief  aan  Opperman  sê  sy:  “Ek  glo  darem  nie  ek  sal 
maklik  moed  verloor  met  u  as  raadgewer  nie.”22  Sy  stuur  daarmee 
saam  vir  hom  vyf  interessante  gedigte:  “Keuse”,  “Reën”,  “Skrik”, 
“Na  die  Franse  kunstentoonstelling”  en  “Dwaling”.23 

“Keuse“  het  as  onderwerp  godsdienstige  skuldgevoelens  en  dit 
loop  ’n  gedig  soos  “Op  die  pad  na  die  dood”  vooruit.  Ek  haal 
“Keuse”  in  die  geheel  aan  omdat  dit  aansluit  by  die  verloënings- 
motief  wat  so  gereeld  in  haar  gedigte  verskyn: 

“Ek  het  u  raad,  o  Heer,  verloën  en  ru 
Gewens  om  hom  by  my  te  hê  instede  van 
die  samesyn  met  U. 

Ek  het  die  bitter  kan 

Van  U  linkerhand  geneem  toe  U 

tussen  die  sterre  deur  twee  bekers  na  my  reik 

En  nou  het  ek  die  sku 

Gevoel  dat  ek  U  in  die  oë  sal  moet  kyk.” 

Die  oorsaak  van  die  skuldgevoelens  in  die  gedig  is  ’n  keuse  wat 
gemaak  moet  word  tussen  God  en  ’n  onbepaalde  “hom”.  In  later 
gedigte  is  daar  sprake  van  ’n  soortgelyke  keuse.  Sonder  die  gods- 
dienstige  implikasies  verskyn  dit  byvoorbeeld  in  die  gedig  “Man 
en  vrou”,  waarin  die  spreker  aangetrokke  voel  tot  ’n  jonger  man, 
maar  uiteindelik  besef  dat  sy  getrou  aan  haar  man  moet  wees:  ”dat 
ek  noodwendig  altyd  onbewus//van  jou  deur  alle  jare  sal  moet 
wees/want  ons  is  een,  een  liggaam  en  een  gees.”  In  hierdie  reëls 
moet  sy  kies  tussen  getrouheid  en  die  uitleef  van  haar  drange.  In 
die  gedig  “Afskeid”  word  dieselfde  dilemma  verwoord: 

“Toe  moes  ek  my  van  andere  afwend 
En  toe  my  ongeneesbaarheid  vermoed”. 

Ingrid  Jonker  was  haar  tyd  vooruit.  Sy  kon  nie  deur  iemand  besit 
word  nie.  Haar  een  begeerte  was  om  in  beheer  van  haar  eie  lot  te 
wees,  en  ek  wonder  ofdie  mense  om  haar  dit  besefhet.  In  ’n  onder- 
houd  met  die  SAUK  (10  November  1964)  stel  sy  dit  duidelik:  “.  .  . 
ek  voel  dat  ’n  mens  jou  kan  verloor  in  Parys;  jy  kan  vergeet  van 
Suid-Afrika  en  al  jou  dierbare  vriende  — jy  kan  jou  heeltemal  los- 


maak  en  mens-alleen  staan,  en  dan  in  jou  eensaamheid  miskien  { 

■  j  j)24 

jou  wese  vind. 

Die  God  in  die  volgende  gedig,  “Reën”,  wat  sy  ook  saam  met  1 
“Keuse”  aan  Opperman  gestuur  het,  is  heeltemal  anders  as  die  j 
“jaloerse”  God  in  “Keuse”  Vergelyk  die  gedig  “Verlore  stad”  uit  j 
Rook  en  oker 23  met  “Reën”,26  soos  hieronder  aangehaal: 

“Ek  loop  in  God;  Hy  reën 
In  koue  teen  my  aan;  ek  loop 
Verby  Hom  waar  Hy  langes  steen 
En  teerpad  in  ’n  groen  plant  groei. 

} 

A1  het  jy  hierdie  ander  reën 

Oor  my  gestort  as  kroon  en  spot 

Bly  jy  verstote:  langes  steen 

en  teerpad  in  my  een  talent  groei  God.” 

Die  tweede  strofe  van  die  gedig  verskil  van  die  eerste:  sy  spreek 
God  nou  direk  aan  met  die  kleinletter  “jy”.  God  is  hier  ’n  verstote- 
ling  en  ’n  blom.  Hy  verneder  haar,  pynig  haar,  kroon  haar  en  groei  ! 
in  haar  talent.  Word  op  hierdie  beeld  van  God  nie  haar  gevoelens 
jeens  haar  vader  geprojekteer  nie? 

Die  gedig  “Skrik”,  wat  sy  ook  aan  Opperman  gestuur  het,  is  ’n 
vroeë  formulering  van  haar  verhouding  met  die  see,  ’n  verhouding 
van  betowering  en  vrees: 

“Jy  is 

’n  rustelose  see; 

dis  snaaks  hoe  jou  liefde 

’n  vrees  is;  ek  is  bang 

As  jy  stort  en  styg  om  my  heen 

As  jy  word  en  dreig  om  my  heen 

Tot  ek  vlug 

Oor  die  sand 

Van  die  bewende  waterkant  heen. 

Jou  woord  is  ’n  klotsende  brander 

en  die  skuim  jou  wit  trots 

Maar  wat  gebeur  en  verander 

In  die  donkergroen  diep  van  jou  bors?”27 

Dit  is  duidelik  in  hierdie  gedig  dat  die  see  vir  haar  meer  was  as  net 
“die  see”. 

Op  23  Augustus  1954  stuur  Ingrid  Jonker  ’n  Engelse  gedig,  “A 
modern  poem”,  aan  Standpunte.  Opperman  moes  dit  deurgestuur 
het  na  die  Engelse  keurder,  want  op  die  brief  staan  die  volgende: 
“This  poem  has  something  up  to  the  lst  line  of  the  fourth  Stanza 
—  thereafter  it  degenerates.  The  title  is  wrong.  The  4th  line  of  the 
first  stanza  is  meaningless  from  any  point  of  view.  ‘The  queer 
look  on  your  face’  +  ‘are  funny  from  the  start’  are  bad.”28  (Dit  is  nie 
duidelik  wie  hierdie  opmerking  geskryf  het  nie.) 

Ingrid  Jonker  het  verskeie  kere  daarna  gedigte  aan  Standpunte  ge- 
stuur.  Dit  is  nooit  aanvaar  nie.  Sy  het  ’n  hoë  dunk  van  Standpunte 
gehad  en  het,  ook  in  bogenoemde  brief,  aan  Opperman  geskryf: 
“Ek  hoop  om  spoedig  van  u  te  hoor,  en  maak  gebruik  van  hierdie 
geleentheid  om  u  geluk  te  wens  met  ’n  blad  soos  ‘Standpunte’.” 

In  ’n  brief  van  19  November  1955  stuur  sy  drie  gedigte  wat  later  in 
haar  debuutbundel  sou  verskyn  aan  Standpunte:  “Die  waarsegster”, 
“Vier  lewens”  en  “Ontnugtering”.  In  Ontvlugting  het  “Vier 
lewens”,  “Vyf  lewens”  geword.  Die  volgende  interessante  opmer- 
king  verskyn  in  dié  brief:  “Ek  het  nou  pas  teruggekeer  uit  die 
Goudstad  en  al  wat  ek  daar  kon  wys  word  is  ‘Ontnugtering’,  maar 
die  ander  twee  is  geskryf  net  voor  ek  weggegaan  het.”!" 

Met  die  eerste  oogopslag  wil  dit  voorkom  asof  Ontvlugting  hemels- 
breed  van  haar  tweede  bundel,  Rook  en  oker,  verskil.  ’n  Noukeuriger 
kyk  sal  toon  dat  daar  sterk  tematiese  ooreenkomste  tussen  die  twee 
bundels  is.  Die  verskil  is  geleë  in  die  taalgebruik  en  in  die  dig- 
vorms:  in  Ontvlugting  skep  die  eenselwige  distigon-vorm,  die  be- 
perkte  woordeskat  en  die  kwellende  onderwerpe  ’n  donker,  obses- 
sionele,  adolessente  sfeer,  terwyl  die  atmosfeer  in  Rook  en  oker  vro- 
liker  is  omdat  sy  hier  vryer  vorms  gebruik.  Veral  die  kinderrym- 
pie,  kinderlike  woorde,  verkleinwoordjies  en  woorde  wat  ryk  is  aan 
sintuiglike  assosiasies  maak  hierdie  bundel  ’n  loflied  aan  die  lewe, 
alhoewel  ontnugtering  ook  in  dié  gedigte  sterk  aanwesig  is. 

Die  gedig  “Ontnugtering”  kan  beskou  word  as  ’n  skakel  tussen 

Ontvlugting  en  Rook  en  oker.  Dit  wyk  in  vorm  van  die  ander  disti- 
gon-gedigte  in  Ontvlugting  af,  en  woorde  soos  “kierang”,  “papie”, 
“kuiken”  en  “fop”  sou  ’n  mens  eers  in  haar  tweede  bundel  verwag. 

Opperman  bedank  Ingrid  Jonker  in  ’n  briefvan  28  Junie  1956  vir 
die  kopie  van  Ontvlugting  wat  sy  aan  hom  geskenk  het.  In  dié  brief 
spreek  hy  ook  kritiek  uit:  “Ek  voel  die  gedigte  getuig  dikwels  van 
’n  fyn  waarneming,  ’n  strak  en  helder  segging  en  ’n  eie  lewe.  Aan 
die  anderkant  is  die  bundel  effens  skraal  —  ek  bedoel  nie  bloot  die 
getal  gedigte  nie,  maar  ook  die  ervaring  wat  in  hulle  tot  uiting 
kom.  Miskien  is  dit  onbillik  om  nou  reeds  ’n  groter  wêreld  te 
verwag.  Wat  my  eintlik  baie  meer  hinder  is  dat  die  gedigte  oor  die 
algemeen  so  eenders  van  koepletvorm,  aksent  en  ritme  is,  terwyl 
verskeie  taal-  en  ander  foute  ook  hinder.”31 

Na  die  publikasie  van  Ontvlugting  het  die  rol  wat  Opperman  in 
Ingrid  Jonker  se  lewe  gespeel  het  nie  geëindig  nie,  maar  sy  invloed 
het  heelwat  verminder.  Ek  het  nog  nie  die  rol  wat  hy  gespeel  het  by 
die  keuring  van  latere  manuskripte  deeglik  genoeg  ondersoek  om 
in  groter  besonderhede  daaroor  te  skryf  nie. 

Die  briewe  tussen  Ingrid  Jonker  en  D.J.  Opperman  het  altyd  ’n 
formele  toon.  Opperman  het  ’n  objektiewe  afstand  van  haar  gehou 
tot  die  einde  toe.  Hy  het  haar  beeld  nooit  gesentimentaliseer  nie  en 
ten  spyte  van  die  rol  wat  hy  in  haar  poësie  gespeel  het,  is  daar  geen 
bydrae  van  Opperman  aanwesig  in  die  In  memoraim- bundel  wat 
na  haar  dood  saamgestel  is  nie. 

Ontvlugting 

Die  resensente  se  ontvangs  van  Ontvlugting  het  nie  baie  verskil  van 
Opperman  se  reeds  bespreekte  reaksie  nie.  Rob  Antonissen  het, 
onder  meer,  soos  volg  oor  die  bundel  geskryf:  “Hierdie  verse  verg 
van  die  leser  geen  besondere  inspanning  nie,  is  selfs  eerder  ‘fasiel’ 
te  noem,  maar  het  ook  ’n  kortaf  nugterheid  wat  prikkel.”33  Later  in 
dieselfde  resensie  beskryf  hy  die  gedigte  as  ritueel:  “Iets  van  ons 
vermeende  sekerheid  oor  die  integriteit  van  ons  persoonlikheid, 
oor  die  onaantasbaarheid  van  ons  bestaan,  ontglip  ons.  Ons  self- 
vertroue  word  getoets  aan  die  ‘is  ek  wie  ek  is?’  —  van  tyd  tot  tyd.” 
Hiermee  lig  hy  een  van  die  sentrale  motiewe  in  Ingrid  Jonker  se 
poësie  uit:  die  onsekerheid  oor  die  self  en  identiteit.  Met  die  vol- 
gende  oordrewe  stellinginname  van  Antonissen  verder  aan  in  die 
resensie  kan  ek  glad  nie  saamstem  nie:  “Die  ritueel  raak  nooit  uit 
die  bewussyn,  die  gebaar  raak  nooit  weg  in  ’n  daad  of  besetenheid 
nie:  dit  bly  maar  ritueel,  ’n  met  redelike  bekwaamheid  uitgevoerde 
estetiese  spel  van  vry  beperkte  belang,  waarin  lewe  en  wêreld  en  ek 
nie  eintlik  groot  werklikhede  is  nie,  maar  slegs  Ingrid  Jonker  se 
speelgoedjies.” 

Die  onderbewuste,  die  daad,  die  besetenheid,  die  “onestetiese” 
kenmerk  vir  my  hierdie  bundel,  juis  vanweë  die  ongemaklike  vaste 
vorm  van  die  gedigte,  terwyl  die  estetiese,  die  “speelgoedjies”, 
baie  meer  aangetref  word  in  Rook  en  oker. 

Ek  het  aan  die  begin  van  die  opstel  genoem  dat  daar  in  Ontvlugting 
’n  netwerk  van  magiese  betekenisse  aanwesig  is,  magies  veral 
omdat  die  teken  verwys  na  die  digteres  se  eie  noodlot.  Die  magiese 
vind  plaas  wanneer  die  poëtiese  teken  uiteindelik  deur  die  lewe 
aangevul  word.  In  Ingrid  Jonker  se  oeuvre  wys  die  teken  veral 
vooruit  na  haar  dood.  Die  doodsmotief  in  Ontvlugting  het  verskeie 
gedaantes:  meestal  word  dit  in  verband  gebring  met  die  see,  en 
sluit  daarom  aan  by  haar  eie  dood.  Op  ander  plekke  is  dit  veral  die 
kind  wat  op  dubbelsinnige  wyse  sterf:  enersyds  is  dit  die  kind  wat 
sý  is  wat  moet  plek  maak  vir  die  volwasse  mens,  andersyds  gaan 
dit  oor  die  geaborteerde  kind. 

Kindwees  was  kennelik  belangrik  vir  Ingrid  Jonker:  in  die  gedig 
“Puberteit”  skryf  sy  hoe  die  kind  binne  haar  vermoor  word  deur  ’n 
tweede  persoon,  “jy”,  en  sterf.  Die  “jy”  kan  die  veranderde,  meer 
volwasse  gedaante  van  die  digteres  wees,  ’n  nuwe  persoonlikheid, 
soos  in  die  gedig  “Dubbelspel”,  waar  die  spreker  “van  spieël  tot 
spieël”  draf  en  wonder:  “as  hierdie  sy  is,  God,  wie  is  die  ander 
.  .  .?”  Maar  die  “jy”  is  ook  die  man,  die  minnaar  wat  met  sy  “ru 
gebaar”  en  “onwetend  soos  ’n  dier”  haar  haar  maagdelikheid  en 
ook  haar  kinderlikheid  ontneem.  A1  hierdie  interpretasies  is  gelyk- 
tydig  moontlik  in  dié  gedig. 

Kindwees,  en  dit  is  eintlik  waarby  ek  wou  uitkom,  was  belangrik 
vir  Ingrid  Jonker  omdat  dit  ongeskonde  is,  ’n  stadium  waar  sy 


“mens-alleen”  en  op  haarself  aangewese  was,  terwyl  die  wegneem 
van  maagdelikheid  ’n  gebondenheid,  ’n  sekere  kennis,  veronder- 
stel:  sy  word  dan  ondergeskik  aan  die  man,  sy  word  slagoffer  van 
’n  nuwe  faset  van  haar  persoonlikheid,  drange  wat  teen  haar  besef 
van  ongebondenheid  indruis.  Hiermee  saam  is  daar  ook  die  ander 
dood  wat  aanwesig  is  in  die  gedigte:  nie  ’n  letterlike  dood  nie, 
maar  ’n  ontmensliking:  sy  lewe,  maar  is  soos  ’n  lappop  (“Lied  van 
die  lappop”).  Ook  figureer  plek-plek  die  dood  van  ander,  en  hoe 
die  digters  met  hulle  een  word:  “Die  man  wat  hurk  in  Roeland- 
straat/wat  sterf  van  honger  is  my  skade-maat!”  (“Vyf  lewens”). 
Haar  vereenselwiging  met  Christus  wat  gesterf  het  vir  andere  sluit 
hierby  aan. 

Haar  dood  —  die  magiese  teken 

In  Ontvlugting  is  daar  baie  voortekens  van  Ingrid  Jonker  se  dood. 
Net  so  geheimsinnig  soos  hierdie  voortekens  is  Pieter  Venter,  haar 
man,  se  gedig  “Songbird  (to  I.J.)”.  Hierdie  gedig  het  drie^aar 
voor  haar  dood  verskyn  in  die  bundel  Die  blomblaar  is  requim: 

“The  sea  suggested  certain  secrets  to  the  beach; 
spoke  of  a  thousand  unborn  dreams, 
of  words  beyond  the  drowning  of  a  whisper. 

And  spewed  upon  the  sand  you  saw 
a  future  song  in  seaweed 
entangled  with  your  corpse”. 

In  Ontvlugting  het  die  volgende  gedigte  betrekking  op  die  dood: 
“Ontvlugting”  (“Ek  is  die  seevoël  wat  verhongerd  daal/en  dooie 
nagte  opdis  as  ’n  maal”  en  “My  lyk  lê  uitgespoel  in  wier  en 
gras/op  al  die  plekke  waar  ons  eenmaal  was”),  “Graf  ’  (“In  haar 
soektog  raak  haar  hande/aan  die  onkruid  op  die  strande//word 
haar  oë  sag  en  blind/waai  haar  drome  in  die  wind//hurk  sy  roer- 
loos  vasgerank/toegemaak  deur  wier  en  sand.”),  “Puberteit” 
(“Die  kind  in  my  het  stil  gesterf/verwaarloos,  blind  en  onbederf 
//in  ’n  klein  poel  stadig  weggesink/en  iewers  in  die  duisternis  ver- 
drink”),  “Die  skildery”  (“Om  jou  te  soek  tussen  duistere  rante/ 
verflenter  en  verwaai  na  alle  kante”),  “Die  onverkrygbare”  (“Met 
verse  oor  die  graf  en  stof/koop  ek  vir  my  ’n  rantsoen  lof  ’),  “Die 
waarsegster”  (“Haar  oë  het  ’n  wilde  kolk  geword/waarin  my  eie 
lewe  skuim  en  stort”)  en  “Die  beeldhouer”  (“Maar  ontwaak  ek 
later  as  ’n  seuntjie  wat  lag/oor  wit  sande  in  aande  huppelend 
draf//uitgespoel  deur  die  see,  een  lyfmet  die  wier/en  bamboes  wat 
slinger  en  water  wat  tier,//verstrak  ek  in  marmer  vol  verwagting 
en  wink/as  die  aandklokke  wyd  oor  die  branders  rinkink”). 

Dit  val  op  hoe  hierdie  doodsbeelde  geassosieer  word  met  die  jeug, 
iets  wat  “eenmaal”  was  en  selfs  iets  voorgeboorteliks:  die  “unborn 
dreams”  waarvan  Pieter  Venter  in  bogenoemde  gedig  skryf.  Dit  is 
asof  die  terugkeer  na  die  see  ’n  nostalgiese  wens  is  om  terug  te  keer 
na  die  geborgenheid  van  die  baarmoeder. 

In  ’n  brief  van  George  (G.  Minnaar?),  verbonde  aan  die 
uitgewersafdeling  van  Nasionale  Boekhandel,  aan  D.J.  Opper- 
man35  word  geskryf  dat  Jack  Cope  nie  tevrede  is  met  die  keuse  van 
“Ontvlugting”  vir  Groot  verseboek  nie,  want  dit  sou  gelees  word  asof 
die  gedig  betrekking  het  op  haar  dood.  Ek  kan  egter  nie  sien  hoe 
hierdie  verse  nié  betrekking  op  haar  dood  kan  hê  nie.  Dit  is  duide- 
lik  dat  die  see  haar  gekwel  het,  in  so  ’n  mate  dat  dit  onafwendbaar 
was  dat  sy  juis  in  hom  moes  omkom.  Haar  lewensomstandighede 
het  dié  onafwendbaarheid  nog  meer  seker  gemaak:  “Mej.  Ingrid 
Jonker,  die  bekende  Afrikaanse  digteres  en  dogter  van  dr.  A.H. 
Jonker,  L  V  vir  Fort  Beaufort,  wie  se  lyk  gisteroggend  in  die  see 
by  Drieankerbaai  gevind  is,  het  die  afgelope  tyd  dikwels  oor  self- 
moord  gepraat. 

“Vriende  het  vertel  dat  sy  ’n  geruime  tyd  reeds  baie  ongelukkig 
was.  Hulle  het  met  haar  gesels  en  die  moontlikheid  oorweeg  dat  sy 
Johannesburg  toe  sou  gaan  vir  ’n  verandering  van  omgewing. 

“Na  verneem  word,  was  mej.  Jonker  geneig  tot  bedruktheid.  Gel- 
delike  probleme  en  ’n  reeks  artikels  oor  die  Sestigers  in  ’n 
Afrikaanse  tydskrif  het  haar  glo  ook  ontstel.”36 

Natuurlik  is  die  gedig  “Ontvlugting”  nie  ’n  presiese  weergawe  van 
haar  dood  nie:  sy  het  nie  in  Gordonsbaai  gesterf  nie,  maar  by  Drie- 
ankerbaai.  Gordonsbaai  was  die  dorpie  van  haar  jeug,  en  as  haar 
dood  ’n  terughunkering  na  iets  in  haar  idilliese  verlede  is,  dan  was 
Drieankerbaai  nie  die  plek  vir  haar  om  te  sterf  nie. 

Die  “Valkenburg”  waaruit  sy  in  dié  gedig  ontvlug,  is  ’n  bekende 
gestig  in  die  Kaap:  let  op  dat  die  ontvlugting  wensdenkery  is,  want 
sy  “dink”  haarself  terug  in  Gordonsbaai.  Na  die  dubbelpunt  volg 
’n  soeke  deur  die  self  na  die  self:  die  self  word  soekend  gelykgestel 
aan  verskeie  dinge,  wat  dan  ’n  ontwikkelende  chronologiese  siklus 
vorm  tot  sy  haarself  vind  as  lyk:  eers  is  sy  die  kind  wat  speel,  dan 
die  “dom-allenige  hond”,  dan  die  “verhongerde  seevoël”,  dan  die 
“skeppende  god”  en  uiteindelik  die  “lyk”.  Die  gedig  toon  ontwik- 
keling  in  psigiese  wanorde:  van  speel  word  beweeg  na  eensaam- 
heid  en  honger  en  dan  na  “smart”  wat  in  die  dood  volmaaktheid 
vind. 

In  talle  van  die  verse  “oor  die  graf  en  stof  ’  waarmee  sy  die  “rant- 
soen  lof’  wil  koop,  is  daar  sprake  van  soeke:  “In  haar  soektog  raak 
haar  hande/aan  die  onkruid  op  die  strande”  (“Graf ’);  “Om  jou  te 
soek  teen  duistere  rante/verflenter  en  verwaai  na  alle  kante”  (“Die 
skildery”).  “Saans  soek  ek  in  allenigheid/soos  na  enkele  vroetangs 
wat  swel  in  die  grond”  (“Met  klei  en  kryt”).  Presies  waarna  sy 
soek,  is  nie  duidelik  nie.  In  “Ontvlugting”  blyk  dit  volmaaktheid 
te  wees,  want  dit  is  wat  sy  vind:  ’n  volmaaktheid  wat  nie  moontlik 
in  die  lewe  is  nie. 

Volmaaktheid:  man  en  vrou  in  Ontvlugting 

Daar  is  sprake  van  “volmaaktheid”  ook  op  ander  plekke  in  die 
bundel,  en  elke  keer  het  dit  betrekking  op  die  man.  Selfs  die  “jou” 
in  “Ontvlugting”,  wat  in  die  eerste  plek  die  “dood”  en  die  “see” 
betrek,  kan  ook  gelees  word  as  “man”,  “gedig”  en  “kind”.  Die 
man  word  as  volmaak  gesien,  want  hy  is  ’n  entiteit  in  sigself,  hy  is 
altyd  een  —  “vol-maak”  —  en  Ingrid  Jonker  het  na  iets  soortge- 
lyks  in  haarself  gesoek.  In  “Die  blommeverkoopster”  word  dit  soos 
volg  gestel:  “by  die  blommepluk  saans,  die  aflos,  die  ete/was  hy  in 
my  hart  die  volmaaktheid,  die  wete”,  en  in  “Afskeid”:  “En  leefjy 
in  portrette  en  ou  drome/en  leef  jy  in  my  siel  volmaak  en  vry.” 

Maar  die  man  word  ook,  omdat  hy  nie  lewe  dra  nie,  geassosieer 
met  tyd,  tyd  wat  verbygaan.  Hy  is  eindig.  In  haar  gedigte  is  daar 
’n  assosiasie  man-tyd-kleinburgerlikheid.  In  die  gedig  “Die  onver- 
krygbare”  (’n  betekenisvolle  titel  in  die  konteks  van  haar  soeke  na 
volmaaktheid,  die  man-element)  vertel  sy  hoe  sy  liefde  kan  wen:  as 
tikster,  met  “goeie  kos  en  ligte  dop”,  met  “verse  oor  die  graf  ’,  met 
“mooimaakgoed  en  warm  soen”,  en  dit  loop  alles  uit  op  die  fmale 
kleinburgerlike  man-tyd-assosiasie: 

“Kon  ek  verkry  met  geld  en  spel 

die  wyster  wat  die  ure  tel!” 

Die  assosiasie  van  die  man  met  tyd  en  kleinburgerlikheid  word 
meer  opsigtelik  wanneer  sy  op  die  volgende  bladsy  ’n  gedig  met 
presies  dieselfde  assosiasie  plaas,  naamlik  “Fragment”:  “Om 
nege-dertig  het  ek  jou  ontmoet/en  volgens  voorbepaling  met  die 
hand  gegroet”. 

Die  man  is  verder  ru,  hy  vier  sy  feeste  terwyl  sy  ontmenslik  word. 
“Lied  van  die  lappop”  lui  soos  volg:  “Ek  is  die  lappop  sonder 
gees/my  pyn  jou  luid  gevierde  fees.” 

In  Jonker  se  poësie  is  daar  ’n  vereenselwiging  van  die  man  met 
kuns.  Daarom  is  daar  ’n  strewe  om  soos  die  man  in  hierdie  opsig  te 
wees:  sy  ver-man-lik  letterlik  “Die  beeldhouer”  en  “Die  skildery”. 

Die  laaste  vier  strofes  van  “Die  blommeverkoopster”  het  ’n  femin- 
istiese  inslag  (te  veel  vir  ’n  eenvoudige  bruin  blommeverkoopster 
om  oortuigend  te  wees):  “Jy  hou  van  die  nooi  met  die  windmaker- 
gees/wat  die  krag  van  jou  manlikheid  uittart  en  lees//Jy  hou  van 
die  nooi  met  die  ‘lewensuitkyk’/jy  hou  van  die  ‘siel’  wat  jou  ‘siel’ 
sal  verryk  .  .  .”  Let  op  hoe  sy  woorde  soos  “lewensuitkyk”  en 
“siel”  tussen  aanhalingstekens  plaas  om  dit  te  ironiseer,  want  dit 
is  presies  die  teenoorgestelde  wat  sy  in  werklikheid  wil  hê,  en  nie 
om  dowe  neute  word  die  gedig  gevolg  deur  “Lied  van  die  lappop” 
nie. 


Ook  feministies  is  die  beelde  in  die  bundel  van  die  vrou  wat  nie  te-  \ 
vrede  is  met  haar  huisvroupligte  nie.  In  “Man  en  vrou”  word  sy  |  1 
byvoorbeeld  voorgestel  as  iemand  wat  skottelgoed  moet  was,  kin- 
ders  in  die  strate  moet  aankeer,  afdek  en  wat  haar  bewuswees  van 
die  jonger  man  moet  onderdruk. 

Die  poësie 

Tematies  is  Ontvlugting  ’n  besonder  interessante  digbundel,  en  dit 
sou  die  moeite  loon  om  dit  te  vergelyk  met  bundels  van  ander 
vroue  wat  tot  1956  in  Afrikaans  verskyn  het. 

Die  gedigte  self  val  egter  dikwels  plat  as  gevolg  van  eentonige  rym- 
patrone,  oudmodiese  woorde  en  beelde,  die  arbitrêre  gebruik  van 
interpunksie,  en  onduidelike,  geforseerde  sinskonstruksies. 

Willie  Adams 

Ou  Johnnie-hulle 

Ou  Johnnie-hulle 

is  mos  uitgesit  deurie  Council. 

Wiet  julle  hoekom? 

’Cause  why  hulle  neighbours 
het  hulle  gan  squeal. 

Want  ou  Johnnie-hulle  gie  elke 

Saterdagaand  ’n  jol  in  hulle  agteryard. 

Dan  kom  die  jongspan, 

die  coolcats,  die  groovy-ones, 

die  nice-time  kids 

en  die  peace-makers. 

Dan  maak  hulle  trouble. 


Raai  wat? 

Raai  wat? 

Wat  het  gehappen  oppie  hoek  van  Koppiesdam? 
Die  ou  roekers  het  ’n  man  gevang. 

Die  auntie  oppie  stoep  het  daaroor  geskel, 
en  Miriam  het  die  polies  gebel. 

En  raai  wat? 

Toe  wat  sê  hulle: 

Is  iemand  al  dood? 

’Cause  why  ons  is  understaffed, 
want  allie  poliese  is  op  Hartlevale. 


Gedagtes  van  ’n  huursoldaat 

Ek  gaan  ’n  BMW  koop. 

’n  Video  recorder  en  blou  films. 
n  Russiese  AK-geweer  in  my  reistas  versteek. 

Word  dit  by  die  hemelpoort  gevind. 

pleit  ek  skuldig  aan  onwettige  insmokkel  van  wapens 

maar  onskuldig  aan  ’n  staatsgreep 

omdat  ek  slegs  dan  sal  uitvind 

hoe  verkeerd  dit  is  om  met  die  duiwel  saam  te  werk. 


’n  Ambisie  gesneuwel 

My  ambisie  het  gesneuwel 
voor  die  aanslag  van  die  lewe 
wat  wild  en  woes 
op  my  afstorm 
om  alles  te  beduiwel. 

My  kastele  het  inmekaargetuimel 
my  voet  het  gewankel 
my  altare  het  geroes 
in  die  koors  van  modernisme. 


Betekenis 

Ek  is  ’n  kind  van  die  donker, 

’n  oerwoud  van  sluimerende  moontlikhede, 

die  draer  van  ’n  bedreigde  kultuur, 

die  gooier  van  die  dolosse, 

die  heerser  van  die  troppe  wild 

en  die  uitgestrekte,  ongetemde  grond, 

die  stamvader  van  ’n  nomadiese  volk 

waarvan  die  trekrigtings  ingeperk  is 

deur  die  dra  van  ’n  pas 

en  omhein  is  deur  die  Groepsgebiedewet 

om  ’n  beter  prooi  vir  die  jagter  te  wees. 


Trots  ken  geen  perke  .  .  . 

Ek  is  trots  op  my  herkoms. 

My  stamvaders  staan  in  glaskaste  in  die  museum. 
Hul  tekeninge  en  gereedskap  word  bewaar 
sodat  ander  mense  dit  kan  besigtig  en  waardeer. 
Maar  ek  wonder  wie  se  stamvader 
staan  in  die  wind  en  weer, 
in  koue  en  reën 

aan  die  voet  van  Adderleystraat 
sodat  die  duiwe  daarop  kan  aa  .  .  . 

Trots  ken  geen  perke  .  .  . 


Psalm 

Hoeveel  jare  nog, 

as  ek  mag  vra, 

o  Heer,  hier  in  die  woestyn 

moet  ek  drink 

van  hierdie  bittere  fontein. 

Dat  as  U  wil  geskied 
op  aarde  soos  in  die  hemel, 
waarom  dan  my  woestyn 
so  teister  en  in  droogte 
laat  verskrompel. 

Dat  dit  U  wens  was  dat  ek 

’n  donker  huid  moes  dra, 

gaan  ek  nie  teen, 

maar  dat  dit  teen 

my  gehou  word 

en  my  in  armoed  dompel, 

betwis  ek  en  ek  vra, 

wat  meer  moet  ek  doen 

as  net  te  wag  op  die  Oordeelsdag 

en  te  glo,  en  te  glo 

dat  U  ’n  doel  het  met  my, 

’n  doel  tot  dusver  nog  duister. 


Hennie  Aucamp 


Floris  A.  Brown 


BA  sonder  liefde 


Dis  onmenslik 

ja,  onmenslik 

en  sekerlik 

onwenslik 

om  met  boeke 

ja,  met  boeke 

en  nimmer  met  ’n  vrou  .  .  . 

want  boeke  is  onbuigsaam 

en  selde  so  gemeensaam 

dis  onmenslik 

en  onwenslik 

om  net  boeke  aan  te  hou. 

Dis  onmenslik 

ja,  onmenslik 

en  sekerlik 

onwenslik 

om  met  boeke 

ja,  met  boeke 

en  nimmer  met  ’n  vrou  .  .  . 

want  boeke  se  interne 

bestaan  bloot  uit  katerne 

dis  onmenslik 

en  onwenslik 

om  net  boeke  aan  te  hou. 

Dis  onmenslik 

ja,  onmenslik 

en  sekerlik 

onwenslik 

om  met  boeke 

ja,  met  boeke 

en  nimmer  met  ’n  vrou  .  .  . 

want  boeke  ruik  na  osgal 

na  gompot  en  na  afval 

dis  onmenslik 

en  onwenslik 

om  net  boeke  aan  te  hou. 

Dis  onmenslik 

ja,  onmenslik  *- 

vermoedelik 

onwenslik 

om  met  boeke 

ja,  met  boeke 

en  nimmer  met  ’n  vrou  .  .  . 

Maar  boeke  hou  wel  langer 
en  boeke  raak  nooit  swanger  — 
dis  veiliger 
dalk  heiliger 

om  net  boeke  aan  te  hou? 

Vir  Jannie  Hojmeyr 


Man  wat  skeer 


Sy  aero-skuim  verlei  tot  spel: 
hy  raak  heelhuids  bedek. 

Dan,  haal  vir  haal,  lem  aan  die  keel, 
ontmoet  hy  weer  sy  eie  ek. 

nietig 

voetgangertjie  spring  verby 
krap  krap  ’n  skrefie  oop 
sware  voet  vergruis 
vlerkies  grys 
onder  die  rolbos 
vlug  ’n  akkedis 


Elbie  Burger 

die  ou  akker  staan 
selfvoldaan 
grinnik  as  die  wind 
rondrinkink 

deur  sy  bloedjong  klawers 


Dedré  Cronjé 

herinneringe 

die  klein  warm  skulpies 
in  my  hand  stu  en  styg 
en  styg  en  breek 
oor  my  laagwaterhart 


bewolkte  dag 

die  stukkende  son  vorm 
skaam  legkaartpatroontjies  op 
’n  koel  aarde 


Sheila  Cussons 


Sonnet  vir  ’n  roos 

Miskien  is  dit  omdat 
ek  na  jou  kyk  dat  jy  kwyn. 

Jy  is  ’n  sagter  iets 
en  net  nou  nog  so  in  jou  eie, 
fantasties,  soos  swierige  sirkels  room 
met  ’n  hart  van  heuning  en  wyn. 

En  toe:  anders,  die  kleur,  die  vorm, 
verbleek,  verwring  van  pyn  — 

En  ’n  skerp  leed 

wou  jou  te  hulp  snel,  behalwe 

dat  ek  net  bly  kyk  het,  wreed 

van  a!  my  sterftes; 

ek  het  onthou,  sien?  Maar  vergeet 

hoe  fel  dit  die  oë  laat  leef. 


Van  Sheila  Cussons  verskyn  ’n  nuwe  digbundel,  Membraan,  volgende  jaar 
by  Tafelberg. 


Jan  de  Bruyn 

Drie  gedigte 


Jan  de  Bruyn,  wat  volgende  jaar  by  Human  &  Rous- 
seau  debuteer. 


Nagte  loop  ek  sterrelangs 
hier  is  nie  wind  nie 
hier  is  blomme  in  die  sneeu 
en  baie  mane  dryf  soos  lelies 
in  die  diep  stroom  van  die  tyd 

Ek  loop  op  ons  voetpad  langs 

op  jou  spore  van  lig 

in  ’n  stilte  soos  lou  reën 

en  ek  bring  vir  jou 

elke  nag  om  te  dra  tot  dagbreek 

die  armbande  van  Saturnus 

die  halssnoer  van  die  Sewester 

en  vir  ’n  hangertjie 

die  vierhoek  van  die  Suiderkruis 


Hoor  hoe  loop  die  jaar 

hoor  hoe  rammel 

die  wynvat  sonder  wyn 

kyk  hoe  vreet  die  klippe 

van  Februarie 

aan  die  dun  hout 

en  Maart  is  hard 

die  winter  het  nie  druiwe  nie 

September  is  ’n  leë  kuip 

Oktober  is  ’n  afdraande 

na  ’n  klipnovember 

een  of  ander  tyd 

moet  die  jaar  eindig 

dan  nie  in  Desember  nie 

dan  as  die  hart  se  hoepels  breek 

en  sy  leegheid  oor  die  klippe  stroom 


leonard  cohen  sing 
i  saw  a  beggar 

leaning  on  his  wooden  crutch 
he  said  to  me 

you  must  not  ask  for  so  much 
maar  ek  op  my  krukke  van  stiltes 
wat  moet  ek  vir  myself  sê? 

dat  die  blomme 

die  duisende 

lieflike 

booby  traps 

van  die  somer 

nie  my  oë  moet  verwoes  nie 

dat  ek  nie  die  berge 

die  sagter  berge  van  middae 

in  my  voel  skommel  nie 

die  pieke  teen  my  verhemelte 

die  kranse  in  my  keel 

die  voetheuwels 

teen  dun  ribbes  nie 

dat  die  silwer  beitels 

van  musiek 

ophou  kou 

aan  my  verflenterde 

verstoorbaarheid 

sal  ek  vir  myself  sê 

you  must  not  ask  for  so  much 

dat  die  veel 

veel  minder 

en  die  min 

veel  meer  logies  word 

want  my  middae  ruik  na  hoenderhok 

my  hond  is  buitengewoon  lojaal 

maar  is  ’n  hond 

my  bulb  het  nie  ’n  skerm  nie 

ek  het  ’n  venster 

maar  nie  ’n  pelmet  nie 

ek  bid  my  nagte  binne 

dagbreek  is  eers  agt  grys  ruite 

dan  geel  met  bome 

in  staalrame 

agter  gaas 

my  bed  is  sag 
my  duur  pyp  lê 
my  palm  warm 
ek  druk  ’n  knoppie 
en  joan  baez  sing 
freedom  is  a  word 
i  rarely  use 
without  thinking 
of  the  time 
when  i’ve  been  lone 
en  die  dag  breek 

die  dag  breek  elke  dag 
maar  veel  meer  logies 
teen  ’n  parkbankie 
’n  leë  bottel 
en  die  vergetelheid 
van  blou  spirits 
en  ’n  zol 


Johann  de  Lange 


Johann  de  Lange.  Sy  tweede  digbundel,  Waterwoes- 
tyn,  verskyn  volgende  jaar  by  Human  &  Rousseau. 
(Foto:  A.A.  Kock,  RGN) 


Ontvlugting 

Fyn  kantwerk  van  vygies  langs  die  see. 

Die  vygieranke  van  Somersetstrand 
kon  jou  dun  enkels  nie  terughou  nie 
daardie  nag  toe  jy  uitgestap  het 
na  jou  dood  soos  ’n  kind  na  ’n  donker  kamer, 
toe  jy  die  water  naweldiep  ingewaad  het 
soos  ’n  slaapwandelaar  in  ’n  droom. 

Daardie  nag:  het  jy  toe  geweet 

dat  daar  ’n  einde  kom  aan  die  groot  geel  by 

die  dag,  het  jy  nie  onthou  dat  jy  eenmaal, 

een  hoogsomertyd,  vlasblond  en  gelukkig  was? 

Daardie  nag  het  jy  na  binne  geskree 

en  die  meeue  het  gesterf  van  jou  kreet. 

Daardie  nag  het  jy  jou  jonglyf 
vir  die  laaste  keer  weggegee, 
argeloos,  aan  die  grootste  minnaar 
van  almal:  die  krulkopsee. 

En  die  windwit  branderskuim 

het  jou  dye  skoongewas 

van  die  bloed  van  die  vermoorde  kind, 

die  bloed  van  die  veronregtes, 

die  nageboorte  van  jou  volk. 

In  die  Bergrivier  en  die  dam  by  Firwoods 
het  jy  twee  keer  byna  verdrink,  meisie-vrou; 
die  derde  maal  is  skeepsreg. 

Voordat  jy  finaal  ondergegaan  het, 

slaapswaar  en  vir  ewig  jonk, 

het  die  water  en  wind  saamgesweer 

en  jou  skraal  skouers 

twee  meeuwit  vlerke  vir  die  vlug 

uit  hierdie  Valkenburg  gegee. 

Winteraand 

Nag  is  dit  nie,  eerder  aand.  Volmaak 
met  al  die  lig  van  ’n  volmaan  is  dit  aand 

Ek  staan  buite  ’n  rondawel,  luister  met  my  oë. 
Deur  die  oop  venster  hoor  ek  die  geluide 
van  jou  warm  en  ronde  slaap. 

Jy  is  die  maan  wat  die  water  laat  asemhaal. 

Ek  hou  my  spookasem  in, 

bang  om  die  vernoemde  stilte  te  versteur, 

’n  gordyn  riete  gehang  in  vlak  water. 


Siklus 


Die  maan  het  nie  ’n  gewete  nie. 

Sy  waaier  oor  my  klein  voetspore. 
In  hierdie  landskap  is  ek  sterflik. 
Die  maan  verander  alles  in  klip. 
Ek  gaan  lê  soos  water.  Soos  water. 


Droombeeld 

Die  fyn  takkie  van  my  slaap 
knak 

is  dit  jy 

wat  buite  wag  voor  jy  klop? 


Arabiese  seun 


Hy  stap  voor  my  uit  onhaastig 
met  skraal  singende  seunsheupe 
ligweg  in  net  ’n  wit  lendekleed, 
sy  rugstring  ’n  bruin  tou 
teen  sy  rug  afgeknoop 
en  sy  voetval  ’n  vlugtige 
skaars  hoorbare  ritme. 

Hy  beweeg  teen  ’n  landskap, 
verylende  damp-akwarel 
bewend  in  díe  middaghitte 
die  heuwels  hurkende  kamele. 

Sy  skouers  is  bruín  soos  die  sand, 
’n  skaal  waarin  hart  en  asem  weeg, 
sy  blou  oë  blou  soos  ’n  oog 
in  die  woestyn, 
sy  wimpers  is  fyn  palmtakke 
oor  die  groen  koelte  van  die  oë. 

En  wanneer  hy  halt 
by  die  wiígekalkte  huis 
en  omdraai  in  die  koel  deurkosyn 
en  wink  met  Pan-oë,  is  sy  tande 
’n  wit  welkomsgroet.  In  hom 
is  die  beste  van  die  gode  opgesom: 
hy  sê  dit  sonder  dat  hy  dit  weet, 
met  sy  lyf  en  met  sy  sweet. 


Ontmoeting 

Taai  speeksels  gom  vorder  traag 
teen  die  stamme  af.  En  stol. 
Gespikkeíde  orgideë  wys  vinnig 
’n  fluwelige  binneste 
waarbinne  die  rooi  plantvleisie 
liggies  tril.  Waterdruppels  glip 
oor  ’n  uitgeswelde  onderlip. 


André  Letoit 


die  gang  van  die  tyd 

my  brein  is  ’n  groot  winkel 
waarin  gerookte  harings  hang 

saans  as  die  nonne  die  klok  lui 
kom  al  die  muise  uit  hul  skuilplekke 

hierdie  tyd  van  die  jaar  is  feestyd 

rooi  oë  loop  loerend  op  die  dorpsplein  rond 

my  hande  funksioneer  egter  onafhanklik 
hulle  gesels  met  mekaar  en  rook  saam  ’n  zol 

dan  skud  ek  vroegoggend  meewarig  my  kop 
staan  op,  en  pis  teen  ’n  eikeboom 

die  maande  rol  soos  ietermagó’s 

en  elke  fortuinvertelster  lieg,  vasgespin  in  drade 


Hansie  Pienaar 


glaseter 

dalk  is  jou  bors  ’n  wit  roos 
self,  kroon  van  die  kelk 
van  jou  lyf,  onverwelk 
in  die  son  wat  drink,  woordeloos 

maar  jou  bors  is  die  gladde  vaas' 
koud  teen  my  wang 
druppelend  van  my  tong 
en  die  wasem  van  my  woordewaas 

’n  sonvol  kroonblaar  lê  verstrooi 
soos  oorryp  vrugte  in  ’n  boord 
op  soek  na  skerwe  vroetel  vingers 
soos  na  getui’nis  vir  ’n  moord 
smaaklik  is  jou  bors  se  porselein: 

’n  mondvol  gladde  brokke  woord 


Johann  Lodewyk  Marais 


reis 

op  De  Aar  staan  ek  oor 

drink  koffie  in  die  restourant 

—  dik  koppies  en  silwerware  — 

vuurwarm  soos  Namibië 

wanneer  ek  móre  met  diesels  ry 

deur  die  vlaktes,  klipkoppe 

met  gras  en  kokerbome 

waar  die  ver  berge 

dynserig  lê  in  blou  — 

later  draf  ’n  hond 

op  ’n  perron  verby 

en  een  vra  by  die  venster 

lagjy  vir  mý? 

voor  die  trein  dieper 

die  land  in  loop: 

nanag  op  kortgolf 

krap  ’n  stasie 

’n  lied  vir  Angola 

’n  lied  vir  Namibië 


besoek 

die  vuur  se  stompe  skuur  sy  vonke  af 
teen  die  herd:  ’n  lui  dier  wat  rek 
en  sy  halfrooi  asem  knakkend  vlek 
oor  ’n  wynkelk,  neute  in  ’n  kraf 

lui  reik  na  tapyte  teen  die  wand 
bossies  heide,  skulpe,  ou  pistole 
in  jou  oë  gloei  uitdaging  soos  duimkole 
oor  ’n  neutekraker  in  my  halwe  hand 

ons  slaap:  jou  ooglede  ou  munte 
die  rustende  vlinder  van  jou  wimpers 
beheerste  borste  onder  vingerpunte 

in  die  nanag  stik  ’n  kers  in  was 

flikker  oor  die  beendere 

van  ’n  sintelsif  in  motbleek  as 


Wilma  Stockenstróm 


Simonstad 

Deur  die  oop  venster  snor 
’n  projektiel  binne 

en  oor  die  baai  word  die  aanval 
tot  skyntorpedo’s  vervals. 

Heeldag  lank.  En  die  matroos 
sê:  “  ’n  Ruit  kan  flenters  spat,” 

op  die  band  vir  die  taaltoets 
en  my  gedagtes  loop  af  en  stop. 


Daar  hang  die  maan  en  was  aan 
en  taan  en  wys  die  kneuse  van  landings 
en  weier  om  andersom  te  wentel. 

Opper  en  affer  en  heen  heen  en  weer 
skryf  ek  hom  toe,  litjiesgrasmatig, 
en  vol  sprinkaantjies  is  ek  perk. 

Nou  verwens  ek  nie  meer  die  maan 
omdat  hy  skyn  is  vir  my  skyndood. 

Nou  bly  nog  die  son  oor,  hemel, 

die  daaglikse  opstanding  van  beendere 
uit  slaap  se  droogdrup  windsels, 
die  daaglikse  hoop  op  ’n  gesig. 


“reis”  is  opgeneem  in  Johann  Lodewyk  Marais  se  debuutbundel,  Die  somer  Wilma  Stockenstr'óm  se  vierde  digbundel  word  volgende  jaar  deur  Human  & 

is  ’n  dag  oud,  wat  vanjaar  by  Human  &  Rousseau  verskyn.  Rousseau  uitgegee.  Die  digteres  en  die  uitgewer  swyg  oor  die  titel. 

Pieter  J.  Swanepoel 


Drang 

Dromers  is  nie  net  ernstig  nie. 

In  die  dwaal 

strek  die  linkerhand/regterhand  beide  kante  toe. 
Selfs  verwarring  word  by  dié  duidelikheid  ingesluit. 


Etienne  van  Heerden 


die  aflê  van  die  land 

i 

en  na  alles,  die  sout-en-snot  vaarwe!, 

die  chromerige  kantel  van  die  Boeing 

se  vlerk,  die  laaste  poskaartílitse 

van  ’n  land  en  die  groen  garnisoene 

soos  blare  van  ’n  nuwe  lente 

aan  die  boomtakke  van  strate:  ek  sit  en  skryf 

’n  heimlike  vers  oor  die  verniet  en  vrede 

van  verniet;  die  wete  van  afskeid  en  die  afskeid 

van  die  wete.  argeloos  skud  ek  die  íand  af, 

argeloos  weet  ek:  die  blou  patryspoortlug 

is  één  lug,  ontbind  van  volke  en  toevallige 

grense,  los  bo  stamgevegte  en  die  oermode 

van  ons  tyd.  ek  dink  aan  laaste  beelde  — 

petrolkonkas  gestapel,  brommende  Bedfords, 

die  swart  hand  wat  lê,  vet  en  onwillig, 

langs  die  oop  paspoort  en  die  stempel. 

ek  dank  die  íand  vir  sy  kort  genade,  die  vet 

van  geslagte  en  ek  bid,  argeloos  en  driftig, 

liefdeloos  en  vol  liefde,  vir  dié  wat  agterbly: 

die  stom  kinders  wie  se  beentjies  karring 

aan  fietse,  die  witkopboere  wat  bid  om  reën, 

altyd  maar  reën,  die  mans  in  rystoele, 

die  koeëls  in  magasyne,  die  hande  star  in  saluut. 

II 

in  ballingskap  sit  ek 

geensins  buite  tradisie 

tuis  in  die  ontuiste 

ver  van  ’n  ontvlugde  land 

en  pen  my  verse  wat  ek  stuur 

aan  bot  familie,  siniese  vriende 

in  die  vaderland:  ek  kantel  bedags, 

’n  vreemde  duif,  oor  die  dakke 
van  die  nuwe  stad,  ek  bid  saggies 
en  lees  nuwe  strate  se  name, 
ek  verlang  met  ’n  verlange 
wat  reeds  by  pyn  verby  is 
en  is  by  ’n  ánder  tuiskoms: 
die  tuiste  van  dié  een  wat  nooit  kom, 
nooit  as  Christus  op  ’n  Olyfberg, 
nooit  as  man  in  ’n  vrou, 
nooit  as  gretige  hond  na  sy  baas 
se  hand,  nooit  as  nooit  in  sy  ergste 
finaliteit:  “kom”  is  nie  myne,  ek  ken 
die  woord  nie,  ek,  vér  gegaan, 
staan  vreemd  en  snags  roep  ek  uit, 
sit  regop  in  drome,  ek  roep,  roep  oor 
vreemde  dakke,  roep  oor  stede, 
roep  oor  seë  en  vlaktes,  roep  ek,  panies 
en  skreeuend,  roep  ek  die  woord,  oor 
en  oor,  oor  en  oor. 

Hein  Viljoen 


Hein  Viljoen,  wie  se  debuutbundel, 
Waterkristal,  verlede  jaar  by  Perskor 
verskyn  het. 

met  leë  hande 

is  dit  u  genade  God 

dat  u  ’n  arme  mens 

groot  en  sterk  maar  sagmoedig 

aanraak  en  dat  hy  eers  byna  doodgaan 

maar  dan  herstel  en  ses  lange  jare 

onder  u  hand  en  die  dokter  s’n  leef 

dat  u  na  vyf  jaar  die  oorhand  kry 
en  die  liggaam  uitgeteer  deur  die  jare 
en  die  medisyne  magtig  omvat 
sodat  die  benoudheid  om  die  hart  slaan 
was  hy  om  u  ontwil  naar  tot  die  dood  toe? 
het  hy  tot  u  eer  gehoes? 

was  dit  u  genade  dat  ons  hom  moes 

sleepdra  na  die  toilet  weer  in  die 

bed  moes  hys  terwyl  sy  longe  hyg  na 

die  suurstof  hyg  wat  hulle  nie  meer  kan  inneem  nie 

onder  u  hand  hoes  hy  bloed  uit 

en  slaan  sy  bruin  oë  nikssiende  op 

sy  lippe  opmekaargeklem  bloederig  in  die  hoeke 

maar  deur  u  genade  raak  sy  oë  toe 
haal  hy  rustiger  stadiger  asem 
en  glip  hy  byna  ongesiens  in  u  arms 
noudat  ons  hom  klaar  geskeer 
klaar  in  die  lykswaentjie  getel  het 
klaar  graf  toe  gedra  en  laat  sak  het 
wie  hang  nou  in  ons  leë  hande 


variasie  rio.  1 

slalom  drys 

goud  ek 

kjy  klismos 


hier  moet  ’n  woord  met  substansie  kom 
aarde  grondsonoor 

drolpeer 


ak  bibberbraap  omzon 


Annelie  Vorster 


I’m  my  mommy’s  baby 

Ystervarke  hou  van  act 
pretend 

met  hulle  skerp  penne 

asof  hul  nooit  seer  kan  kry  nie 

hul  lig  hul  kenne  vir  die  wêreld 

of  party  kruip  weg 

maar  hulle  hou  van  act 

Ystervarke  is  huigelaars 

hulle  gaan  deur  die  lewe 

en  mense  sien  hulle  as  barbaars  (soms) 

Ystervarke  kritiseer 

formuleer  gedagtes  kritiek 

in  netjies  afgewerkte  verse 

steek  ongevoelig  met  hul  penne 

na  die  wêreld  en  diverse 

maar  Ystervarke  skerm  (ook) 

vir  hul  oë  (groot,  wat  waarneem) 

en  vir  die  sagte  plekkie  onder  hul  ken 

(wat  voel  en  huil,  skelm  weg  van  die  wêreld 

as  niemand  kyk  nie) 

Ystervarke  is  digters  (clowns) 
elkeen  is  ’n  mommy’s  baby 
en  ’n  actor  van  formaat 


Stokperdjie 

In  my  klapperdopkop 

is  daar  ’n  groot  versamelskottel, 

vry  van  gravitasiekrag, 

waarin  al  my  everyday  bits  and  pieces 

vry  rondbrokkel  en  sweef 

en  vermeerder  soos  ek  hul  versamel, 

verminder  soos  ek  hul  beskryf. 

Vanaand,  egter,  gaan  hul  getal  konstant  bly, 
want  nie  een  van  hulle 

lyk  vir  my  mooi  genoeg  om  ’n  gedig  aan  te  wy  nie. 


appelboom 

in  die  heelal 

swaai  en  wals  ’n  klomp  planete 
soos  groen  appels 
een  van  die  appels 
is  nou  alreeds  halfryp 

wanneer  dit  ryp  is 

en  eetbaar 

sal  God  kom 

Sy  mes  uit  Sy  sak  haal 

die  appel  pluk 

en  begin  om  met  groot  sorg 

die  slegte  en  vrot  plekke 

ongenadig  uit  te  sny 

en  weg  te  gooi 

dan  sal  Hy  die  appel  eet 
en  ons  sal  in  Hom  bly 
al  die  dae  van  ons  lewe 


Platyhelminthes-brein 

Partykeer  word  my 
brein  wakker,  ryp. 

Dan  is  hy  baie  aktief. 

Die  selletjies  verdeel 
soos  by  Protozoa  en 
Platyhelminthes  en 
bring  nuwe,  blink 
gedagtes  voort,  glad 
en  skitterend  van 
ver  af,  reg  vir  daad 
by  die  gedagte. 

Gewoonlik  en  ongelukkig, 
kom  die  protesterende 
invloede  van  buite 
af  by  en  is  daar  vir 
’n  klein  rukkie  simbiose  — 
later  blyk  dit  dat  die  ander 
saamwoner  ’n  parasiet  was. 

Die  gedagteselletjie  kry 
nie  eens  die  geleentheid 
om  behoorlik  te  ontwikkel 
nie,  dan  sterf  dit  al  ’n 
parasietwrede  dood. 

Dis  die  rede  waarom  my  brein 
deesdae  so  min  wakker 
word  en  so  swak  funksioneer. 


Da  ora  in 

(vir  Jaco) 

Die  ysblokkie  is  baie  glad. 

Jy  het  alleen  daarop  gesit 
en  weer  teruggegly. 

Haal  nou  af  jou  oogklappe 
en  maak  oop  jou  oë. 

Kyk  op  na  my  en  lag. 

Hou  aan  my  vas 

soos  ek  aan  jou 
en  ons  sal  vorentoe 
skaats,  weg  van  die  donkerte, 
af,  na  die  regte  pretpark. 

Jy  moet  nou  jou  oë  oopmaak 
en  die  glyvlak  mooi  dophou, 
want  is  dit  nie  ’n  donker 
glyplank  nie? 

Ons  kan  maklik  afgly. 

Hou  net  styf  aan  my  vas 
soos  ek  aan  jou, 
da  ora  in. 


Regstelling 


In  Ensovoort,  jg.  2,  nr.  1,  1982,  het  twee  van  Thérêse  Bartman  se  ge- 
digte  op  p.  7,“September”  en  “hou  mv  teen  jou  bekende  liggaam 
aan”,  per  abuis  as  een  gedig  verskyn. 

BO:  Breyten  Breytenbach  in  Parys  afgeneem  kort  na  sy  vrylating  op  4  Desember  1982.  Sedertdien  het  die  volgende  digbundels 
van  hom  by  Taurus  verskyn:  Eklips,  wat  feitlik  uitverkoop  is,  en  (‘Yk’)  wat  deel  vorm  van  die  siklus  Die  ongedanste  dans. 
(Foto:  Rapport) 

LINKS  ONDER:  Fransi  Phillips,  wie  se  debuutbundel  prosagedigte  vanjaar  verskyn  het  en  baie  aandag  trek.  Dit  kan  teen 
R5,00  (AVB  en  posgeld  ingesluit)  by  Kabelkarnimfe,  Indhlu  8,  Joubertstraat  134,  Sunnyside,  0002,  bestel  word. 

(Foto:  Charles  Phillips) 

REGS  ONDER:  Rika  Cilliers,  digteres  van  o.a.  Debora  en  Opslag,  wat  saam  met  prof.  F.I.J.  van  Rensburg  die  beste  skryfwerk 
uit  RAU  se  skryfkring  (onder  meer  gedigte  van  Jansie  Lourens)  verlede  jaar  in  Raulet  gepubliseer  het. 

(Foto:  SENSAL) 

